Dave Foley (gebore 4 Januarie 1963) is 'n Kanadese akteur, skrywer, en vervaardiger. Hy is bekend vir sy rolle in die rolprente The Wrong Guy (1997), A Bug's Life (1998), en Postal (2007), en in die televisiereeks The Kids in the Hall (1988). 1986: High Stakes 1994: It's Pat: The Movie 1996: Kids in the Hall: Brain Candy 1997: The Wrong Guy 1997: Hacks 1998: A Bug's Life 2001: Kids in the Hall: Same Guys, New Dresses 2002: Swindle 2004: Ham & Cheese 2007: Postal 2007: California Dreaming 2007: Netherbeast Incorporated 2007: LA Blues 2009: The Strip 2009: Butterflies 2011: Color Me Obsessed: A Film About The Replacements 2011: Monster Brawl 2014: Live Nude Girls 2017: P.T. Barnum The Lost Legend 1988: The Kids in the Hall 1990: Higgins Boys and Gruber 1995: NewsRadio 1995: Evening Magazine 2001: Committed 2003: Celebrity Poker Showdown 2003: The Toronto Show 2007: Thank God You're Here 2010: Hot in Cleveland 2011: Dan Vs. 2011: How to Be a Gentleman 2014: Spun Out 2014: On the Scene with Lindalee 2015: Dr. Ken 2001: What's Up, Peter Fuddy? 2002: The True Meaning of Christmas Specials 2005: Great Things About the Holidays 2005: Testing Bob 2010: Down to the Crossroads or How to Make a Movie 'Suck' 2014: In Studio: Up Close and Personal 2016: 2016 Hero Dog Awards 1999: The Making of 'Dick' 2000: Film-Fest DVD: Issue 4 - Hawaii 2001: Wild Desk Ride 2002: Kids in the Hall: Tour of Duty 2010: THe Kids in the Hall: An Oral History - Season 1 2010: Kids in the Hall Judecast Dave Foley in die Internet-rolprentdatabasis


Liverpool F.C., (volle naam Liverpool Football Club) is ‘n Engelse professionele sokkerklub wat in Liverpool gebaseer is. Dit is die mees suksesvolste Engelse span in Europese sokkertoernooie, en het reeds ses UEFA Champions League trofeë gewen. Die klub het ook die Engelse topdivisie-liga reeds agtien keer gewen. Everton FC was die eerste sokkerspan om te speel in die Anfield stadion wat vandag bekend is as Liverpool FC se historiese tuiste. ‘n Dispuut tussen Everton en die perseel se eienaar, John Houlding, het daartoe gelei dat Everton geskuif het na Goodison Park en dat Houlding ‘n nuwe span gevorm het- wat uiteindelik bekend sou staan as Liverpool FC. Die nuwe klub het sy eerste wedstryd in 1892 gespeel en sy eerste ligatitel in die 1901-01 seisoen gewen. In 1906 was Anfield se nuutgeboude pawiljoen gedoop as Spion Kop na aanleiding van sy soortgelykheid aan ‘n koppie waar ‘n bekende veldslag (Slag van Spioenkop) tydens die Anglo-Boereoorlog plaasgevind het, wat gelei het tot die bekende "Kopites" noemnaam vir Liverpool ondersteuners.


'n Koffie-enema is die prosedure waarmee koffie deur die anus gespuit word om die rektum en dikderm te reinig. Daar is geen mediese of ander wetenskaplike bewyse van 'n positiewe uitwerking van 'n koffie-enema nie. Die proses kan lei tot bloedvergiftiging, erge elektrolietwanbalans, kolitis, proktokolitis, interne brandwonde, rektale perforasie en selfs breinabsesse of hartversaking. Die idee van kolonreiniging dateer van die tydperk van die antieke Egiptenare en die idee om koffie vir 'n enema te gebruik is nie nuut nie. Dit is in 1917 ontwikkel en verskyn tot 1972 in die Merck-handboek. In 1920 het Duitse wetenskaplikes die effek van kafeïen op die galbuise en dunderm ondersoek. Max Gerson het voorgestel dat koffie-enemas 'n positiewe uitwerking op die spysverteringstelsel het. Gerson het gesê dit het positiewe ontgiftingseffekte wat bydra tot die herstel van sy pasiënte. Hy het beweer dat, in teenstelling met soutenemas, koffie in die enema deur die gladdespier van die dunderm en die lewer beweeg. Dit, het hy gesê, stimuleer die outonome senustelsel op dieselfde manier as wanneer kafeïen per mond ingeneem en die vrystelling van gal in die lewer geaktiveer word.


Bentoriet is 'n mineraal met die chemiese formule Ca6(Cr,Al)2(SO4)3(OH)12·26(H2O). Dit is violet tot ligte violet in kleur. Sy kristalle is heksagonaal tot di-heksagonaal di-piramidaal, en is deursigtig met 'n glasagtige glans en perfekte kliewing. Dit is nie radioaktief nie. Bentoriet het 'n hardheid van 2 op die Mohs-hardheidskaal. Die mineraal is die eerste keer in 1980 deur Shulamit Gross beskryf vir 'n voorkoms in die Hatrurim formasie van Daniese ouderdom langs die westelike kant van die Dooie See in Israel. Dit is vernoem na Yaakov Ben-Tor (1910–2002), professor aan die Hebreeuse Universiteit van Jerusalem en die Universiteit van Kalifornië, San Diego, Kalifornië, VSA, vir sy bydraes tot geologie en mineralogie in Israel. Mineraal Relatiewe digtheid Mohs se hardheidskaal


'n Musiekgenre is 'n konvensionele kategorie wat sekere musikale werke as deel van 'n gemene tradisie of versameling van konvensies identifiseer. Samson, Jim. "Genre". In Grove Music Online. Oxford Music Online. Accessed March 4, 2012. Genre Hierdie artikel is ’n saadjie. Voel vry om Wikipedia te help deur dit uit te brei.


'n Apatiet is 'n lid van 'n groot familie minerale met die algemene formule Ca5(PO4)3X. Die apatiete word hoofsaaklik verdeel in drie erkende minerale: Fluorapatiet, die volopste vorm - X =F− Chloroapatiet - X =Cl− Hidroksielapatiet X =OH− Vervanging is nogtans ook vir kalsium moontlik (deur byv. Sr, Ba, Pb, Na) en vir fosfaat (deur HPO4, AsO4, VO4, SiO4 en CO3 ens.) Apatiet is die volopste fosfaatmineraal wat in feitelik alle soorte stollingsgesteentes gevind word. Soms is dit in pegmatiete of magmatiese neerslae gekonsentreer. Maar dit word ook in metamorfe gesteentes en as sekondêre mineraal in fosfaatgesteentes van sedimentêre oorsprong gevind. Onsuiwer apatietafsettings word fosfaatrots genoem en hulle is 'n belangrike grondstof wat vir kunsmis gebruik word asook vir vervaardiging van fosforsuur. Ongeveer 80% van die fosfaatproduksie in die wêreld kom van fosfaatrots (fosforiet). Daar word soms apatiet aangetref wat beduidende hoeveelhede lantaniede bevat en as erts daarvan gebruik kan word. Dit is dikwels 'n beter bron omdat dit nie-radioaktief is nie soos sommige tradisionele bronne van hierdie elemente.


Kultuurteorie is 'n vertakking van vergelykende antropologie en semiotiek. Slavoj Žižek Slovenian Philosopher Slavoj Zizek on Capitalism and the 'Farcical' Financial Crisis (Webartikel). URL besoek op 2017-05-20. Hierdie artikel is ’n saadjie. Voel vry om Wikipedia te help deur dit uit te brei.


Jakaranda en variasies in spelling kan na die volgende verwys: Die Jakarandaboom. Pretoria, Gauteng, Suid-Afrika, word in die volksmond "Jakarandastad" genoem. 'n Pretoriase radiostasie met die naam Jacaranda FM. Die Griekse vragskip Jacaranda.


Carnotiet is 'n mineraal met formule K2(UO2)2(VO4)2.3H2O. Dit is na Marie-Adolphe Carnot [27 Januarie, 1839 Parys, Frankryk - 20 Junie 1920] genoem. Hy was 'n Franse mynbouingenieur en chemikus. Dié mineraal is radioaktief en bevat naas uraan gewoonlik ook uraan se vervalprodukte soos radium. Carnotiet is 'n belangrike erts vir vanadium en uraan. Dit word in die Carrizo-berggebied in die noordweste van New Mexico aangetref. Hierdie is 'n Navaho-reservaat. Van Mei 1942 tot Februarie 1944 is hier ongeveer 22,000 ton erts gemyn. Karnotietneerslae word in Australië, Namibië, Suid-Afrika, Mauretanië, Somalië, Jordanië, die VS, Argentinië en China aangetref. Die volopste voorrade is: "mindat 907" (in Engels). Geargiveer vanaf die oorspronklike op 2 Mei 2020. Carnotite Deposits in the Carrizo Mountains Area, Navajo Indian Reservation, Apache County, Arizona, and San Juan County, New Mexico Uitgawe 111 van die Geological Survey circular, William Lee Stokes, 1951 Non-Renewable Resource Issues: Geoscientific and Societal Challenges International Year of Planet Earth, Richard Sinding-Larsen, Friedrich Wellmer, Springer Science & Business Media, 2012, ISBN 904818679X, ISBN 9789048186792


Die teorie van beperkinge (TOC) is 'n bestuursparadigma wat enige bestuurbare stelsel beskou as beperk word om meer van sy doelwitte te bereik deur 'n baie klein aantal beperkings. Daar is altyd ten minste een beperking, en TOC gebruik 'n fokusproses om die beperking te identifiseer en die res van die organisasie daaroor te herstruktureer. TOC aanvaar die algemene idioom "'n Ketting is nie sterker as die swakste skakel nie." Dit beteken dat prosesse, organisasies, ens. Kwesbaar is omdat die swakste persoon of deel dit altyd kan beskadig of breek of ten minste die uitslag nadelig beïnvloed. Die teorie van beperkinge (TOC) is 'n algemene bestuursfilosofie wat deur Eliyahu M. Goldratt in sy 1984-boek, The Goal, bekendgestel is, wat daarop gemik is om organisasies te help om hul doelwitte voortdurend te bereik. Goldratt het die konsep tot projekbestuur aangepas met sy boek Kritiese Ketting, wat in 1997 gepubliseer is.  'n Voormalige propagator van 'n soortgelyke konsep was Wolfgang Mewes in Duitsland met publikasies oor Machtorientierte Führungsteorie (1963) en volg met sy Energo-Kybernetic System (EKS, 1971), later die Engpasskonzentrierte Strategie as 'n meer gevorderde teorie van knelpunte.


The Dolphin's Cry is 'n liedjie deur Amerikaanse alternatiewe rockgroep Live. Dit is in Augustus 1999 vrygestel as die hoofenkelsnit van hul vierde studio-album The Distance to Here. Die liedjie is saam met Jerry Harrison van Talking Heads geproduseer. In die musiekvideo, onder leiding van Martin Weisz, speel die groep in 'n stegie, terwyl watergolwe in hul rigting vloei. Die ander mense in die stegie word panikerig as die golwe groter word. Teen die einde van die liedjie sweep die grootste golf deur die stegie en slaan die groep om, maar hulle staan weer op en speel verder. "Live - Dolphin's Cry" op YouTube "Live - The Dolphins Cry" mvdbase.com Hierdie artikel is ’n saadjie. Voel vry om Wikipedia te help deur dit uit te brei.


Moab (Arabies: مؤاب, Hebreeus: מוֹאָב, Grieks: Μωάβ) is die historiese naam van ’n bergagtige streek in die hedendaagse Jordanië. Die gebied lê aan ’n groot deel van die oostelike oewer van die Dooie See. Daar is baie argeologiese bewyse vir die bestaan van die Koninkryk Moab, waarvan die merkwaardigste die Mesa-stele is wat vertel van die Moabitiese oorwinning oor ’n seun van koning Omri van Israel. Die hoofstad was Dibon. Volgens die Bybel het Moab dikwels gebots met sy Israelitiese bure in die weste. Die Moabiete het hulle heel waarskynlik op die hooglande oos van die Jordaanrivier gevestig. Geleerdes verskil oor of hulle een van die volke is waarna in Egipte verwys is as Sjoetoe of Sjasoe. Ondanks min argeologiese bewyse, is dit duidelik Moab het bestaan voor die opkoms van Israel vanweë ’n enorme standbeeld wat farao Ramses II in die 13de eeu v.C. by Luxor opgerig het; daarop word Mu'ab genoem as een van die lande wat tydens ’n veldtog verower is. Volgens die Bybel was Moab en Ammon die seuns van Lot se oudste en jongste dogter onderskeidelik, en hulle is gebore ná die verwoesting van Sodom en Gomorra.


Die Chelsea-blommeskou is 'n groot blom-en-tuinskou wat jaarliks in Mei in Londen gehou word. Die skou duur 5 dae en word deur die Koninklike Tuinboumaatskappy (Royal Horticultural Society, RHS) in die Londense stadsdeel Chelsea georganiseer. Dit lok besoekers van heinde en ver. Die geleentheid word jaarliks deur sowat 150 000 mense besoek, waaronder lede van die Britse koninklike familie, en kry uitgebreide aandag in die Britse media. Nuwe plant- en blom-variëteite word tydens die skou bekendgestel en tuinontwerpers bied skoutuine wat die nuutste tendense wys. Talle pryse word uitgedeel, waaronder pryse vir die beste tuin, beste stadstuin en beste blommerangskikking. Die blommeskou is vir die eerste keer in 1862 gehou en is destyds die Royal Horticultural Society Great Spring Show genoem. Daar word tans nog na die skou as die Great Spring Show verwys. Vir die eerste 26 jaar vind die geleentheid in Kensington plaas, waarna dit na Temple Gardens in hartjie van Londen verskuif is. In 1912 is Temple Gardens vir die Royal International Horticultural Exhibition gebruik en word die Great Spring Show na sy huidige ligging verskuif, die tuine rondom die Royal Hospital Chelsea, 'n ouetehuis vir Britse militariste.


Tirool is 'n deelstaat van die Republiek Oostenryk. Innsbruck is die hoofstad en met 'n bevolking van 132 236 (2017) die grootste stad van Tirool. Die deelstaat Tirool bestaan uit die twee afsonderlike dele Noord-Tirool en Oos-Tirool. Suid-Tirool en Trentino moes ná die Eerste Wêreldoorlog in 1918 aan Italië afgestaan word en vorm, nadat die Republiek Oostenryk dekades lank as beskermende buitelandse moontlikheid daarop aangedring het dat die kulturele en taalregte van Duitssprekende Suid-Tirolers in formele Italiaanse wetgewing verskans moet word, tans die outonome gebied Trentino-Suid-Tirool. Die Oostenrykse deelstaat Tirool en die Italiaanse outonome gebied Trentino-Suid-Tirool vorm nou die Europese streek Tirool vir die doel van samewerking. Tirool beslaan 'n oppervlakte van 12 640 km² en het 'n bevolking van 746 153 in 2017 gehad. Tirool is in 1919 ná die ontbinding van Oostenryk-Hongarye gestig en is in die suidweste van Oostenryk geleë. Dit grens aan die deelstate Vorarlberg in die weste, Salzburg in die ooste en Karintië in die suidooste. In die noorde grens dit aan Duitsland (Beiere), in die suidweste aan Switserland en in die suide aan Italië (Suid-Tirool).


Asuras (Sanskrit: असुर) is mitologiese goddelike wesens in Indiese geskrifte wat om mag meeding met die meer welwillende devas (ook bekend as suras). Asuras word in dié geskrifte beskryf as magtige halfgode of demone met goeie of slegte eienskappe. Die goeie asuras word adityas genoem en deur Varuna gelei, terwyl die bose asuras danava genoem en deur Vritra gelei word. In die vroegste Vediese geskrifte word Agni, Indra en ander gode ook "asuras" genoem, in die sin van "meesters" van hul onderskeie domeine, kennis en vermoëns. In latere tekste word die welwillende gode "devas" genoem, terwyl die asuras met hulle meeding en beskou word as "vyande van die gode", of demone. Asuras is deel van die Indiese mitologie, saam met devas, yakshas (natuurgeeste) en rakshasas (spoke, monsters), en kom voor in een van baie kosmologiese teorieë in Hindoeïsme.


Die term ghat word in groot dele van die noorde van Suid-Asië gebruik en verwys na ’n reeks trappe wat aflei na die water, veral ’n heilige rivier. In Bengaalssprekende lande kan dit lei na iets so klein soos ’n dammetjie of so groot soos ’n belangrike rivier. Ghats kom veral voor in stede aan heilige riviere soos Benares en Haridwar waar trappe aflei na die Gangesrivier. Dit word ook vir bergreekse soos die Wes- en Oos-Ghats gebruik. In tale soos Marathi, Hindi, Gujarati en Kannada word die term "ghat" ook gebruik vir ’n moeilike bergpas. Een so ’n pas is die Bhor-ghat, wat die dorpe Khopoli en Khandala noord van Mumbai verbind. Die woord "ghat" word verduidelik deur verskeie Drawidiese stamwoorde soos katta en gattu (Telugu; dam, oewer), kattu (Tamil; dam, rif, kant van ’n berg, verhoogde pad of brug) en gatta (Kannada; bergreeks). Dié etimologie is deur Thomas Burrow voorgestel en deur Manfred Mayrhofer en Asko Parpola onderskryf.


Die Sturt Klipwoestyn (voorheen bekend as Sturt se Klipwoestyn) is 'n area in die noordoostelike hoek van Suid-Australië en die suidwestelike hoek van Queensland. Charles Sturt het in 1844 die gebied dié naam gegee terwyl hy op 'n ekspedisie was om 'n binnelandse see te vind wat hy geglo het in die middel van Australië lê. Die naam kom van die klippe wat sy perd mank laat loop het, en die hoewe van die vee wat hy saamgeneem het afgeslyt het. Die Sturt Klipwoestyn lê op die Gasonkoepel, wat tussen die duinevelde van die Simpsonwoestyn na die weste, en die Strzeleckiwoestyn na die suidooste toe lê, terwyl die Tirariwoestyn lê na die suid-weste lê. 'n Groot gedeelte van die landskap word deur oppervlakke met nou-gespasieerde keistene (wat woestynplaveisel of gibber-vlaktes genoem word) bedek. Sturt het voorgestel dat die nou-gespasieêrde keistene (Engels: cobbles) die resultaat was van seestrome wat oor 'n antieke seevloer gestroom het. Dit is egter verkeerd, aangesien die gibber-vlaktes afkomstig is van woestynsandsteenlae wat oorspronklik die area bedek het, en deur die weer verweer is, met slegs die harde gedeeltes wat oorgebly het.


Die D.F. du Toit-Malherbeprys vir Genealogiese Navorsing is ’n prys deur die Suid-Afrikaanse Akademie vir Wetenskap en Kuns wat driejaarliks toegeken word vir ’n hoogstaande publikasie of reeks van hoogstaande publikasies in Afrikaans op die gebied van genealogie wat voor die begin van die bekroningsjaar verskyn het. Die prys is in 1976 ingestel met ’n erflating van R3000 uit die boedel van dr. D.F. du Toit-Malherbe. Die prys kan net een maal aan ’n persoon toegeken word. Die prys staan sedert 2017 bekend as die Hugenote-Vereniging-en-D.F. du Toit-Malherbeprys vir Genealogiese navorsing. 1982 – Dr. J.A. Heese 1989 – Dr. Ben Cilliers 1992 – Kol. dr. Jan Ploeger 1995 – Dr. R.T.J. Lombard 1998 – Mev. Linda Zöllner 2001 – Dr. J.C. Visagie 2004 – Mev. Janet Melville 2007 – Mnr. M.H.C. du Preez 2011 – Mnr. I.P. Bosman 2014 – Prof. H.C. (Christo) Viljoen 2017 – Prof. Gerhard Geldenhuys 2021 – Johan Barkhuizen Verwerk vanaf akademie.co.za Geargiveer 11 Desember 2008 op Wayback Machine. Nänny, Pia (30 Junie 2014).


Die Cheyenne is 'n inheemse Amerikaanse stam in die noorde van die Verenigde State van Amerika. Die stam is 'n samestelling van twee verwante stamme wat in die 19de eeu geïntegreer het, naamlik die So'taa'é of Sutai, en die Tsitsistas. Hulle is in taal en kultuur nou aan die Inuna Ina (Arapaho) verwant. Op kulturele gebied toon hulle ooreenkomste met die Lakota. Indiane HAT Taal-en-feitegids, Pearson, Desember 2013, ISBN 978-1-77578-243-8 Hierdie artikel is ’n saadjie. Voel vry om Wikipedia te help deur dit uit te brei.


Avatar kan onder meer na die volgende verwys: Die avatar of inkarnasie waarin 'n godheid in Hindoeïsme op aarde verskyn. In rekenaartaal is 'n avatar die grafiese voorstelling van 'n gebruiker. Avatar was 'n rolprent van 2009 met James Cameron as regisseur.


Heuning is 'n soet voedsel wat deur heuningbye vervaardig word wat nektar versamel wat afkomstig is van blomme. Die soort heuning waarna mees algemeen verwys word, is dié heuning wat gemaak word deur die heuningby (in die Apis-genus), wat deur byeboere ingesamel word en deur mense verbruik word. Heuning word ook deur hommelbye, mokkabye en ander vliesvlerkige insekte vervaardig, maar die kwaliteit is gewoonlik laer en die eienskappe verskil van apisheuning. Heuning is 'n soet stroop en kan as plaasvervanger vir suiker gebruik word. In die Bybel kom die eerste vermelding van heuning in Eksodus voor. Dit word algemeen met aangename dinge, soos die "land van melk en heuning", geassosieer. Heuning is soet weens die mono-sakkariede fruktose en glukose, en die soetheid stem ooreen met dié van korrelsuiker. Die chemiese eienskappe maak dit geskik vir bakwerk. Meeste mikro-organismes groei nie in heuning nie en daarom sal heuning wat geseël is, nie maklik bederf nie.  Die gebruik en produksie van heuning het 'n lang en veelsoortige geskiedenis. Heuningversameling is 'n antieke aktiwiteit.


YAG in 'n afkorting van yttriumaluminiumgranaat. Dit is 'n sintetiese vastestof met formule Y3Al5O12 of {Y3}[Al2](Al3)O12. YAG vorm kubiese kristalle wat 'n struktuur het wat dieselfde is as die mineraal granaat s'n. Dit is moontlik om groot enkelkristalle daarvan te vervaardig, byvoorbeeld met die Czochralski-metode. Granate soos YAG kan maklik mengkristalle vorm waarin die Y3+-ione deur lantanied-ione vervang word. Dotering met byvoorbeeld 0,3% gewigspersent Nd is gebruiklik. Die yttriumione het 'n dodekaëdriese omringing deur suurstofione, die kleiner aluminiumione het 'n oktaëdriese of tetraëdriese omringing. Die grootte van die lantaniedione en die yttriumione verskil min en kan daardeur ook die dodekaëdriese holtes beset. Dotering met hierdie ione verander nogtans die kristal se optiese eienskappe. YAG self is 'n kleurlose stof, maar die lantaniedione absorbeer lig in die sigbare gebied van die elektromagnetiese spektrum. Verder het hierdie ione hoër energietoestande wat lang leeftye besit en gestimuleerde uitlaat van straling kan vertoon. Dit maak gedoteerde YAG-kristalle gewilde laserkristalle. Van die lantaniede wat as dotering aangewend word is neodimium, disprosium, samarium, holmium, erbium en tulium Veral Nd:YAG word dikwels in laboratoria aangetref.


Patton Oswalt (gebore 27 Januarie 1969) is 'n Amerikaanse komediant, akteur, draaiboekskrywer, en vervaardiger.


Tanatos (Grieks: Θάνατος; dood) was in die Griekse mitologie die verpersoonliking van die Dood. Hy was ’n mindere figuur waarna dikwels verwys word, maar wat selde persoonlik verskyn het. Hy was die seun van Nyx (Nag) en Erebos (Duisternis) en ’n tweelingbroer van Hipnos (Slaap). Onder sy broers en susters was negatiewe verpersoonlikings soos Momos (blaam), Moros (noodlot), Nemesis (vergelding), Apate (misleiding), Geras (ouderdom) en Eris (onmin), en selfs Charon (wat die veerboot na Hades bestuur het). Soms word genoem dat Tanatos vereenselwig word met vreedsame sterftes, terwyl die bloeddorstige Keres gewelddadige sterftes verteenwoordig het. Sy pligte as gids vir afgestorwenes is soms oorgeneem deur Hermes en sommige reken hy was bloot ’n aspek van Hermes wat later van hom onderskei is. Tanatos is soms beskou as genadeloos en baie mense het hom gehaat, maar hy kon maklik uitoorlê word, soos wat die skelm koning Sisufos van Korinthe gedoen het. Zeus het Tanatos opdrag gegee om Sisufos in kettings na Tartaros te neem.


Henryk Szeryng (Żelazowa Wola, 22 September, 1918 – Kassel, 8 Maart, 1988) was 'n Poolse violis van joodse afkoms. Hy studeer in sy geboortestad en later onder Carl Flesch in Berlyn. Sy solodebuut maak hy in 1933 met die Vioolconcerto Op. 77 van Johannes Brahms. Van 1933 tot 1939 studeer hy komposisie in Parys onder Nadia Boulanger, en gedurende die Tweede Wêreldoorlog werk hy in ballingskap as vertaler vir die Poolse regering (Szeryng was sewe tale magtig) en gee konserte vir die geallieerde troepe oor die wêreld heen. Gedurende een van die konserte in Meksikostad kry hy 'n aanbod om die strykinstrument-departement van die universiteit aldaar oor te neem. Hy aanvaar die aanbod en verkry in 1946 Meksikaanse burgerskap. Aanvanklik gee Szeryng viool- en komposisielesse, maar in 1954 keer hy terug na die konsertverhoog. Sy buiging in 1954 in New York was die eerste van vele kompetisies wat hy daarna vir die res van sy lewe aan sou deelneem. Sy benadering tot musiek was deurgaans deurdag, pretensieloos en met respek vir die komponiste wat hy vertolk het.


Pedro II van Brasilie (2 Desember 1825 – 5 Desember 1891) was die tweede en laaste keiser van Brasilië. Sy volle naam was Pedro de Alcântara João Carlos Leopoldo Salvador Bibiano Francisco Xavier de Paula Leocádio Miguel Gabriel Rafael Gonzaga de Bragança e Habsburgo. As 'n seun van vyf het Pedro die Keiser van Brasilië geword, net nadat sy vader Pedro I van Brasilië geabdikeer het om 'n politieke en militêre oorlog in Portugal te steun. Laasgenoemde oorlog het daartoe gelei dat Pedro II se suster, Maria II, koningin van Portugal sou word. Pedro II het vir 58 jaar regeer. Gedurende sy heerskappy het industriële ontwikkeling in Brasilië begin. Hy het gesorg vir veel vooruitgang en ontwikkeling in sy land. Pedro II het ook na die Verenigde State gereis waar hy Alexander Graham Bell ontmoet het en so die eerste Brasiliaan geword wat 'n telefoon gebruik het. Pedro II was 'n liberale leier en het slawerny op 13 Mei 1888 as onwettig verklaar. Alhoewel hy 'n populêre figuur was het hy absolute mag oor die parlement gehad en sommige het hom beskou as 'n stuikelblok op die pad na modernisme.


Sir Colin Rex Davis (25 September 1927–14 April 2013) was 'n Engelse dirigent wat bekend was om sy assosiasie met die Londen Simfonieorkes wat hy in 1959 begin dirigeer het. Sy repertoire was breedvoerig gewees. Hy word egter veral met die werke van Mozart, Berlioz, Elgar, Sibelius, Strawinski en Michael Tippett geassosieer. Hy het die klarinet studeer, maar was egter vasberade om 'n dirigent te word. Nadat hy aanvanklik in die jare 1949 tot 1957 as 'n vryskut-dirigent gesukkel het om opgang te maak, het hy 'n reeks opeenvolgende aanstellings by orkeste bekom, insluitende die BBC Skotse Simfonieorkes, die BBC Simfonieorkes en die Beiere Radio-simfonieorkes. Hy het ook die musikale direkteurskap van die Engelse Nasionale Opera en die Royal Opera House gehou, waar hy vir meer as vyftien jaar hoofdirigent was. Hy het ook by onder andere die Boston Simfonieorkes, die New York Filharmoniese Orkes en die Dresden Staatskapelle as gas-dirigent verskyn. As onderwyser het Davis poste gehou by die Koninklike Akademie van Musiek, Londen, en die Sächsisches Landesgymnasium für Musik "Carl Maria von Weber" (voorbereidende skool vir musiek) in Dresden.


Alfred Enoch (gebore 2 Desember 1988) is 'n Engelse akteur. Hy is bekend vir sy rolle in die rolprente Harry Potter and the Prisoner of Azkaban (2004), Harry Potter and the Order of the Phoenix (2007), en Harry Potter and the Deathly Hallows: Part 2 (2011), en in die televisiereeks How to Get Away with Murder (2014). 2004: Harry Potter and the Prisoner of Azkaban 2007: Harry Potter and the Order of the Phoenix 2011: Harry Potter and the Deathly Hallows: Part 2 2012: Timon of Athens 2014: Coriolanus 2018: Red 2012: Chasing LA 2014: How to Get Away with Murder 2018: Troy: Fall of a City 2006: Reflections on the Fourth Film 2016: King Lear Index of Births, Marriages and Deaths in England and Wales, 1984–2005. Alfred Enoch in die Internet-rolprentdatabasis Alfred Enoch op Twitter


Duluth is hawestad op die oewer van die Bowemeer in die deelstaat Minnesota waar die St. Louisrivier in die meer uitmond. Die administratiewe setel van St. Louis County is hier geleë. Duluth is 'n binnelandse seehawe op die westelikste punt van die Bowemeer, maar het, ofskoon dit 3768 km vanaf die Atlantiese Oseaan geleë is, met die bou van die Amerikaans-Kanadese Sint Laurenswaterweg - 'n kombinasie van natuurlike en mensgemaakte waterroetes wat in die somer van 1954 begin en in 1959 voltooi is - tot een van die vernaamste Atlantiese seehawens in Noord-Amerika ontwikkel van waar graan, ystererts, hout en ander uitvoerprodukte na bestemmings dwarsoor die wêreld verskeep word. Die eerste blankes hier was Radisonn en Groseilliers, twee Franse pelshandelaars wat omstreeks 1660 hier gejag het. In 1679 het die Franse ontdekkingsreisiger Daniel Greysolon Sieur Duluth die Franse vlag hier gehys. Die nedersetting is eers in 1856 uitgelê en in 1870 het dit stadstatus verkry. Die eerste spoorlyn is in 1870 hiernatoe gebou. Bob Dylan, sanger-liedjieskrywer (1941) Collier's Encyclopedia, Crowell-Collier Educational Corporation, Volume 8, Bladsy 417.


Sergey Alexandrovich Karjakin (gebore 12 Januarie 1990) is 'n Russiese skaakspeler en grootmeester. 'n Skaakwonderkind, hy het die rekord vir die jongste grootmeester ooit, toe hy die titel ontvang op 12 jaar en 7 maande oud in 2003. Karjakin het geleer skaak speel op 5 jaar oud. Hy het die Wêreld Jeug skaakkampioenskap O-12 gewen in 2001. Hy het gespeel in die 2016 Wêreldkampioenskap en verloor teen Magnus Carlsen Karjakin het geleer skaak speel op 5 jaar oud. Karjakin het op die FIDE ranglys se top 100 skaakspelers ingekom op April 2005. In Julie 2008, het Karjakin gewen in 'n wedstryd teen GM Nigel Short 7½–2½. Karjakin het die 2016 Wêreldblitsskaak Kampioenskap gewen op 29 en 30 Desember 2016. Karjakin het getrou met Galiya Kamalova in Mei 2014. Hulle het twee seuns, een gebore in 2015 en die ander een 2017. "Sergey Karjakin vs. Alexandra Kosteniuk - How to be a GM Series". Chess Videos, Chess DVDs, Chess Software and more. (in Engels). 2011-08-10. Geargiveer vanaf die oorspronklike op 2016-01-05. Besoek op 2017-11-16.


'n Rolsaag is 'n stuk kraggereedskap wat met behulp van 'n getande lem verskillende materiale kan deursaag. Die rolsaag is in die laat 18de eeu uitgevind en was in algemene gebruik in saagmeulens in die Verenigde State teen die middel van die 19de eeu. In houtwerk verwys die term "rolsaag" spesifiek na die tipe wat met die hand vasgehou word. Die rolsaag het 'n verskeidenheid lemme wat spesiaal ontwerp is vir elke spesifieke materiaal wat hulle bedoel is om te saag. By houtsaag is hulle spesifiek ontwerp vir die maak van skeursnitte, kruissnitte, of 'n kombinasie van beide. 'n Handbeheerde rolsaag is die mees algemene rolsaag. 'n Rolsaag gemonteer om hout teen 'n hoek te kan saag. Tafelmodel. Draagbare saagmeule rolsaaglem wat sowat 60 cm  in deursnee is. Rolsaag met 'n diamantlem vir die sny van asfalt en beton. "Power saw" (PDF). Geargiveer vanaf die oorspronklike (PDF) op 2016-03-18. Besoek op 2014-03-15. Hierdie artikel is ’n saadjie. Voel vry om Wikipedia te help deur dit uit te brei.


Gifu-prefektuur (岐阜県, Gifu-ken?) is een van die 47 prefekture van Japan. Gifu is die hoofstad en belangrikste stedelike gebied.


Elsabe Brink (* 14 Maart 1938 op Vrede, Vrystaat; † 14 Mei 1996) was ’n Suid-Afrikaanse skrywer en die jonger suster van André P. Brink. Hoewel Steenberg bekendheid verwerf as kinder- en jeugverhaalskrywer is haar skryfwerk nie beperk tot 'n enkele genre nie, en haar oeuvre sluit onder meer kinder- en jeugverhale, prosa vir volwassenes (kortverhale sowel as romans), dramas en vakkundige werke in. Sy het ook onder die skuilnaam Elsabé Ryke geskryf. Elsabe Steenberg was ’n Suid-Afrikaanse skrywer en die jonger suster van André P. Brink, een van vier kinders van Daniël Brink en Aletta Wilhelmina Wolmarans. Haar suster is Marita en haar jonger broer is Johan. Die gesin verhuis baie as gevolg van haar vader se werk as landdros en sy woon verskillende skole by. Sy matrikuleer op Lydenburg en studeer daarna verder aan die Potchefstroomse Universiteit vir Christelike Hoër Onderwys. Sedert haar studentedae bly sy dan ook op Potchefstroom, waar sy 'n BA-graad en in 1964 'n MA-graad met onderskeiding behaal, laasgenoemde met ’n verhandeling oor Die begrip van die woord ‘duister’ in die poësie van N. P. van Wyk Louw.


Die Indiese Vloot (Hindi: भारतीय नौसेनाIAST: Bhāratīya Nau Senā, Engels: Indian Navy) is die vloottak van die Indiese Gewapende Magte. Die President van die Republiek Indië dien as opperbevelvoerder van die Indiese Vloot. Die Hoof van Vlootpersoneel, gewoonlik 'n vierster-offisier met die rang van Admiraal, is die bevelvoerder van die vloot. Die Indiese Vloot is die vyfde grootste in die wêreld. Dit het 'n belangrike rol gespeel in Indië se oorwinning in die 1971 Indo-Pakistani Oorlog. Die herkoms van die Indiese Vloot kan terugspoor na die Oos-Indiese Maatskappy se Mariene wat in 1612 gestig is ter beskerming van Britse handelskepe in die streek. In 1793 is die Britse Oos-Indiese Kompanjie gestig wat geheers het oor die oostelike deel van die Indiese subkontinent d.w.s. Bengale, maar dit was eers in 1830 wat die koloniale vloot bekend geword het as Haar Majesteit se Indiese Vloot. In 1858 is die Oos-Indiese Maatskappy se heerskappy vervang deur die Britse Raj, wat geheers het tot Indië onafhanklik geword het in 1947. Toe Indië 'n republiek geword het in 1950, is die Koninklike Indiese Vloot soos dit sedert 1934 genoem is, herdoop tot die Indiese Vloot.


Labradoriet, met chemiese formule (Ca,Na)(Si,Al)4O8, is 'n plagioklaas veldspaat ongeveer halfpad tussen albiet en anortiet, maar meer na die anortiet kant van die vaste oplossingsreeks. Op die fasediagram van die veldspate word gesien dat die plagioklaas veldspate se katioon-inhoud uit hoofsaaklik natrium en kalsium bestaan, met 'n kleiner hoeveelheid kalium. Die hoeveelheid Na+Ca+(kleiner hoeveelhede K) tel op tot 100%, en die persentasie van die Na- en Ca-katione bepaal die tipe veldspaat. Waar die Ca-katioon inhoud tussen 50 en 70% wissel, vorm dit die mineraal Labradoriet. Die SG van Labradoriet wissel tussen 2068 en 2.72, met 'n wit streep. Die kristalstruktuur is triklien, en drie splytingsrigtings is sigbaar. Twee splytingsrigtings is baie goed, terwyl die derde splytingsrigting swak is. Wikimedia Commons het meer media in die kategorie Labradoriet.


Trekliedjie is 'n lied waarvan die teks deur Antoinette Carinus-Holzhausen (1883–1945) en die musiek deur die Amerikaner Walter Kittredge (1834-1905) in 1864 geskryf is. Die lied is in die F.A.K.-Volksangbundel opgeneem. Carike Keuzenkamp http://waterbobbejaan.co.za/trekliedjie/[dooie skakel] Trekliedjie op Wikisource


In die mediese vakterminologie verwys beenweefsel na weefsel wat deur 'n sterk ontwikkeling van die tussenstof gekenmerk word. Die tussenstof bestaan uit 'n veselryke grondmassa waarin kalksoute neerslaan. Dit vorm die boustof van die benige skelet. Hierdie artikel is ’n saadjie. Voel vry om Wikipedia te help deur dit uit te brei.


Hillcrest is 'n gegoede woonbuurt en klein dorpie, in die groter Durban-area van eThekwini in KwaZulu-Natal, Suid-Afrika. Hillcrest het sy onafhanklike dorpsraadstatus tot in 1996 behou, waarna dit onder administrasie van die Buite-Westelike Plaaslike Raad – 'n onderafdeling van die destydse Durbanse Eenheidstad – geplaas is. In 2000 is die Buite-Westelike Plaaslike Raad, saam ander plaaslike dorpsrade, ontbind en vervang deur 'n enkele eThekwini Munisipaliteit wat die hele Durban metropolitaanse gebied bedien. Die voorstad van Hillcrest het in die laat-1990s en 2000s 'n bou-oplewing beleef met die oprigting van vele afgesperde woongemeenskappe en nuwe inkopiesentrums. Die openbare skoolstelsel in Hillcrest ondersteun skole soos Hillcrest High School en Hillcrest Primary School, asook Winston Park Primary School in nabygeleë Winston Park. Privaatskole is onder andere Highbury Preparatory School en Hillcrest Christian Academy met Kearsney College en die Roseway Waldor-skool in die nabygeleë Botha's Hill en Alverstone.


Judenburg is die administratiewe setel van die distrik Murtal in die Oostenrykse deelstaat Stiermarke, met 'n bevolking van 9 899 soos op 1 Januarie 2019. Die stadsgebied strek oor 63,77 km² en is op 737 meter bo seevlak geleë teen die suidelike rand van die Aichfeld, 'n uitgestrekte bekken in die Alpebergreeks. Hier, by die kruispunt van belangrike handelsroetes, het teen die middel van die 11de eeu 'n burg ontstaan wat die nodige beskerming vir die vestiging van 'n mark- en koopmansdorp gebied het. In die loop van die Middeleeue het die nedersetting gegroei tot 'n ekonomiese en administratiewe sentrum. Die oudste historiese verwysing na Judenburg as mercatum Judinburch dateer van 1074 en getuig van die belangrike rol wat Joodse handelaars destyds in die markdorp 'n gespeel het. Judenburg se welvaart het voortgespruit uit sy ligging en status as belangrikste handelspos langs die roete tussen Wene en Venesië asook die handel met ystererts, wat in Bo-Stiermarke ontgin is, en die plant Valeriana celtica waarvan die wortels danksy hul gehalte aan eteriese olies vir die vervaardiging van parfuum gebruik is.


Bosluisbytkoors (of bosluiskoors) is 'n siekte wat deur die organisme ricketsia conori veroorsaak word en deur klein rooibruin bosluise oorgedra word. Die natuurlike gashere van die siekte is klein soogdiere soos jakkalse en hase. In die VSA kom 'n soortgelyke siekte voor nl. die "Rocky Mountain spotted fever". Die siekte kom in alle soorte bosveld voor waar bosluise voorkom. Dit is dus baie wyer verspreid as malaria. Daar is egter groot geografiese gebiede waar die siektes se voorkoms mekaar oorvleuel. Die simptome van bosluiskoors en malaria is baie soortgelyk. Bosluiskoors is egter selde dodelik. Sewe dae nadat die persoon deur 'n besmette bosluis gebyt is, begin die simptome van hoofpyn en soms ook 'n rooi uitslag. Daar is gewoonlik 'n tipiese bytwond sigbaar nl. 'n opgehewe, pynlike rooi area op die vel met 'n swart kol in die middel. Persone wat gereeld aan die siekte blootgestel word ontwikkel dikwels immuniteit daarteen. Hierdie artikel is ’n saadjie. Voel vry om Wikipedia te help deur dit uit te brei.


Die Strandlopers is 'n afstamming van die San-mense, wat deur jag en kosversamel langs die strande in Suidwestelike Afrika geleef het, oorspronklik van die Kaap tot aan die Skedelkus. Die meeste Strandlopergemeenskappe het nie die deur demografiese en ekonomiese veranderinge van die 19de en 20ste eeue in suider- en suidwestelike Afrika volstaan nie, en deur assimilasie verdwyn. Die enigste stam wat nog as eenheid van hul assimilerende omgewing onderskeibaar is, is die Topnaar van die suidelike Namib, wat in 2005 bestaan het uit sowat 500 lede, versprei oor 12 klein nedersettings langs die Kuisebrivier in sentraal Namibië. Hoewel die ander gemeenskappe as afsonderlike eenhede verdwyn het, is daar argeologiese oorblyfsels van hul bestaan in die vorm van ashope met skulpe, pottebakkery en die bene van walvisse en robbe, tesame met as en houtskool, en verwys sekere kusgemeenskappe, veral in die Oos-Kaap, steeds op hierdie manier na hulself om die deel van hul erfenis wat met hulle resoneer, op te som. Die Afrikaanse naamwoord, afkomstig uit Nederlands, is deur argeoloë uitgebrei om te verwys na die kusgemeenskappe met 'n oorlewingsekonomie wat gebaseer is op strandversameling en 'n seekosdiëet.


Die Suzuki GW250 is 'n 248 kubieke sentimeter (15,1 dm3) intreevlak-standaardmotorfiets wat in Australië, Asië en Europa verkoop word. Dit word die Inazuma 250 genoem in die EU en die GSR250 in Japan. Dit word deur verskeie polisiedienste gebruik, insluitend China, Japan en die VSA. As gevolg van die EU se veiligheidregulasies, is die Inazuma gestaak in Europa, aangesien ABS verpligtend is vanaf 1/2017 vir alle motorfietse groter as 125cc, en daar geen planne is vir 'n  ABS-toegeruste Inazuma nie. Op die instrumentpaneel daar is 'n analoog RPM meter in die middel, wat ook 'n digitale ratkiesaanwyser het. Die snelheidsmeter is digitaal, en daar is twee ritmeters. Die media het dit aangeprys vir sy hoë bougehalte, en omrede dit maklik is om te ry, maar gekritiseer weens sy "algehele nugter stilering". http://www.motorcyclenews.com/news/first-rides-tests/2012/july/jul1912-suzuki-inazuma-250-first-ride-/. Hierdie artikel is ’n saadjie. Voel vry om Wikipedia te help deur dit uit te brei.


James Deen (gebore as Bryan Matthew Sevilla op 7 Februarie 1986) is ’n Amerikaanse porno-akteur en -regisseur. Deen het die pornografiebedryf in 2004 op 18-jarige ouderdom betree. Hy het aandag getrek met sy redelik skraal bou, gebrek aan tatoes en sy alledaagse voorkoms in teenstelling met die stereotiepe beeld van hipermanlike akteurs in die bedryf. Hy het aanvanklik saam met ouer vroulike sterre gewerk. In 2009 het hy op 22-jarige ouderdom die AVN-prys vir akteur van die jaar gewen, die jongste akteur wat dit gekry het. Deen se aanhangers is hoofsaaklik tienermeisies, ’n demografie wat nie gewoonlik met die pornobedryf verbind word nie. Een aanhanger het hom al beskryf as "die Ryan Gosling van porno". Daar word na hulle verwys as Deenagers. Hulle lewer gereeld op Tumblr, Pinterest en ander webtuistes kommentaar oor sy werk. In 2013 was Deen die enigste man op die TV-kanaal CNBC se Dirty Dozen, ’n lys van die pornobedryf se gewilde sterre. Deen het ook saam met Lindsay Lohan gespeel in Paul Schrader se 2013-rolprent The Canyons.


’n Nova is ’n ster wat skielik baie helderder word en daarna geleidelik na sy oorspronklike magnitude terugkeer. Die helderheid kan met tot tien grootteklasse toeneem (dit wil sê die ligsterkte word 10 000 maal so groot). Daar word geraam dat daar elke jaar in die Melkweg sowat 70 novas verskyn. Novas moenie met supernovas verwar word nie. 'n Nova (Latyn: novus = "nuut") is gewoonlik 'n klein, blou, uiters warm ster wat onverwags 10 000 tot 100 000 keer helderder word as gevolg van 'n uitbarsting in sy buitenste lae. Die ontploffing kan ŉ paar uur of langer duur en ongeveer een tienduisendste van sy massa word die ruimte in geskiet. Daarna magnitude is + 4,8.) Dit lyk asof die grootste uitbarstings korter duur as swakker uitbarstings, met die gevolg dat die totale energie wat vrykom, min of meer dieselfde is, naamlik 1038 J. Dit stem ooreen met die totale hoeveelheid energie wat die son in 10 000 jaar uitstraal. As die son 'n nova sou word, sou die aarde binne 'n paar uur vernietig wees.


Fionn Whitehead (gebore 18 Julie 1997) is 'n Engelse akteur. Hy is bekend vir sy rolle in die rolprente The Children Act (2017), Dunkirk (2017), en Port Authority. 2017: The Children Act 2017: Dunkirk 2018: Roads Port Authority 2017: The Making of Dunkirk Fionn Whitehead in die Internet-rolprentdatabasis


Jill Tracy Jacobs Biden (voorheen Stevenson; gebore op 3 Junie 1951) is 'n Amerikaanse opvoeder wat die dienende Amerikaanse presidentsvrou is. Sy was voorheen die Tweede Dame van die Verenigde State van 2009 tot 2017. Sy is in Hammonton, New Jersey gebore en het grootgeword in Willow Grove, Pennsilvanië. Sy is in 1977 met Joe Biden getroud en word die stiefma van Beau en Hunter, sy twee seuns uit sy eerste huwelik. Biden en haar man het ook 'n dogter, Ashley, gebore in 1981. Sy het 'n baccalaureusgraad en 'n doktorsgraad aan die Universiteit van Delaware, asook meestersgrade aan die West Chester Universiteit en die Villanova Universiteit. Sy het dertien jaar lank in hoërskole Engels en leesklasse gegee en onderrig aan tieners met emosionele gestremdhede in 'n psigiatriese hospitaal. Jill was altyd van plan om 'n loopbaan te hê. Sy het op 15-jarige ouderdom begin werk, wat kelnerinwerk in Ocean City, New Jersey, ingesluit het. Sy is die oudste van vyf susters. Haar vader, Donald Carl Jacobs (1927–1999), was 'n bankkassier en Amerikaanse Vloot-seiner gedurende die Tweede Wêreldoorlog, wat daarna die hoof van 'n mikroleenfirma in Philadelphia geword het.


Dimorphotheca cuneata is 'n plant wat hoort tot die genus Dimorphotheca. Die spesie is inheems aan die Noord-Kaap, Noordwes, Oos-Kaap, Wes-Kaap, die Vrystaat asook Namibië. Die plant het verskeie plaaslike name: bergbietou, gousblom, grootbietou, makbietou, struikdimorphotheca, weerprofeet, witbietou en witgousblom. REDLIST Sanbi Plants of the World Online


Jameela Jamil (gebore 25 Februarie 1986) is 'n Engelse aktrise. Sy is bekend vir haar rolle in die rolprent How to Build a Girl (2019) en in die televisiereekse The Good Place (2016) en Animals. (2016). 2019: How to Build a Girl 2006: Freshly Squeezed 2010: Koko Pop 2010: The Crush 2010: Pop Profiles 2012: Koko Pop 2013: Play On! 2016: The Good Place 2016: Animals. 2011: T4 on the Beach 2014: Porn: What's the Harm? Jameela Jamil in die Internet-rolprentdatabasis Jameela Jamil op Twitter


Lisa Gornick (gebore 1970) is 'n Engelse regisseuse, aktrise, en skryfster. Sy is bekend vir haar rolle in die rolprente Do I Love You? (2002), Tick Tock Lullaby (2007), Woman in Gold (2015), en The Book of Gabrielle (2016). 2002: Do I Love You? 2007: Tick Tock Lullaby 2010: The Owls 2015: Woman in Gold 2016: The Book of Gabrielle Julie McGriff's Difficult World of Sex 2009: The OWLS Lisa Gornick in die Internet-rolprentdatabasis


Suid-Asië Suid-Asië of Suidelike Asië is 'n geografiese gebied in die suide van Asië. Die gebied word in die noordooste, noorde en die noordweste deur hoë gebergtes soos die Himalaja van die res van Asië geskei. Dit word soms ook die Indiese subkontinent genoem. Gewoonlik word die volgende lande hierby ingesluit: Die lande op die vasteland: Afghanistan, Indië, Pakistan, Nepal, Bhoetan en Bangladesj; en Die lande in die Indiese Oseaan: Sri Lanka en die Maledive. Volgens 'n statisties departement die Verenigde Nasies word Iran, slegs vir sommige van sy eie statistiese doeleindes, ook by die substreek ingesluit. Hoewel Tibet deel van die Volksrepubliek China is, word dit om kulturele redes soms ook by Suid-Asië ingesluit. Suid-Asië beslaan ongeveer 5,2 miljoen km², wat ongeveer 10% van Asië se oppervlak is. Dit is een van die armste streke ter wêreld, waar ongeveer 20% van die wêreldbevolking woon. Indië, Pakistan, Bangladesj, Sri Lanka, Nepal, Bhoetan en die Maledive behoort sedert 1985 aan die Suid-Asiatiese Vereniging vir Plaaslike Samewerking (Engels: South Asian Association for Regional Cooperation, kort SAARC).


Reeva Rebecca Steenkamp (19 Augustus 1983 – 14 Februarie 2013) was 'n Suid-Afrikaanse model. Sy het sedert 2012 met die Olimpiese atleet Oscar Pistorius uitgegaan. Sy is op 14 Februarie 2013 by sy huis doodgeskiet. Pistorius is dadelik vir die moord in hegtenis geneem. Hy is uiteindelik op 12 September 2014 aan strafbare manslag skuldig bevind vir die voorval en op 21 Oktober 2014 tot vyf jaar tronkstraf gevonnis. Op 24 November 2017 is hy in hoër hof tot dertien jaar en vyf maande tronkstraf gevonnis. Steenkamp is op 19 Augustus 1983 in Kaapstad gebore, maar het in Port Elizabeth grootgeword. In 2005 verwerf sy 'n regsgraad van die Nelson Mandela Metropolitaanse Universiteit. Die werklikheidsreeks Tropika Treasure Island, waaraan sy deelgeneem het, is aanvanklik geskeduleer om vanaf 16 Februarie, 2 dae na haar dood uitgesaai te word. Haar ouers het toestemming gegee dat die program soos beplan kon voortgaan. Holmes, Thalia; Marshall, Rhodé (14 Februarie 2013). "Oscar Pistorius shooting: Who is Reeva Steenkamp?". Mail & Guardian (in Engels). Geargiveer vanaf die oorspronklike op 9 Oktober 2019. Besoek op 16 Februarie 2013.


Aragonees (aragonés, [aɾaɣoˈnes]) maak deel uit van die ondergroep van die Iberoromaanse tale binne die Romaanse taalfamilie. Dit is die amptelike taal van die Spaanse outonome gemeenskap Aragon, net suid van die Pireneë en die grens tot Frankryk. Dié taal het sowat 10 000 moedertaalsprekers en 20 000 mense gebruik dit as 'n tweede taal. Die Unesco beskou Aragonees as 'n bedreigde taal omdat dit tans net in enkele valleie van die suidelike Pireneë gebesig word. Aragonese Wikipedia "Ethnologue: Languages of the World, Seventeenth edition, Aragonese" (in Engels). Ethnologue. Geargiveer vanaf die oorspronklike op 16 April 2020. Besoek op 15 Junie 2018. Sien gerus Wikipedia se uitgawe in Aragonees Wikimedia Commons het meer media in die kategorie Aragonees.


Joe Louis (13 Mei 1914 – 12 April 1981) was 'n Amerikaanse bokser en akteur. Hy was bekend vir sy rolle in die rolprente This Is the Army (1943), Joe Palooka, Champ (1946), en The Phynx (1970). 1935: Max Baer vs. Joe Louis 1936: Great International Heavyweight Boxing Contest Between Joe Louis and Max Schmeling 1936: Joe Louis vs. Jack Sharkey 1938: Spirit of Youth 1940: Joe Louis vs. Arturo Godoy 1941: World Heavyweight Championship: Joe Louis vs. Buddy Baer 1941: World's Heavyweight Championship: Joe Louis vs. Billy Conn 1942: World Heavyweight Championship: Joe Louis vs. Buddy Baer 1943: This Is the Army 1946: Joe Palooka, Champ 1947: World's Heavyweight Championship: Joe Louis vs. Jersey Joe Walcott 1948: The Fight Never Ends 1948: World's Heavyweight Championship: Joe Louis vs. Jersey Joe Walcott 1951: World's Middleweight Championship: Sugar Ray Robinson vs. Randy Turpin 1953: Roar of the Crowd 1953: The Knockout Parade 1957: Joe Louis vs. Arturo Godoy 1961: World's Heavyweight Championship Fight: Floyd Patterson vs. Ingemar Johansson 1964: The Heavyweight Championship of the World: Cassius Clay versus Sonny Liston 1970: The Phynx 2012: Black Wings 1952: The Billy Daniels Show 1952: That Reminds Me 1953: On Your Way 1955: Wednesday Night Fights 1962: The Jack Barry Show 1974: The Way It Was 1966: World Heavyweight Championship: Muhammad Ali vs. George Chuvalo 1974: Joe Frazier vs. Jerry Quarry 2000: Kings of the Ring: Four Legends of Heavyweight Boxing 2008: Joe Louis: America's Hero...


William Lyon Mackenzie King OM CMG PC (17 Desember 1874 - 22 Julie 1950), algemeen bekend as Mackenzie King of volgens die voorletters WLMK, was die dominante Kanadese politieke leier vanaf die 1920's tot die 1940's. Hy dien as die tiende premier van Kanada in 1921–1926, 1926–1930 en 1935–1948. Hy is veral bekend vir sy leierskap in Kanada gedurende die Tweede Wêreldoorlog (1939–1945) toe hy Kanadese geld, voorrade en vrywilligers gemobiliseer het om Brittanje te ondersteun, terwyl hy die ekonomie versterk het en die moraal op die tuisfront behou het. Hy was 'n liberaal met 21 jaar en 154 dae in sy amp. Hy was die langsdienende premier in Kanadese geskiedenis. Hy was opgelei in die regte en maatskaplike werk, en hy was baie geïnteresseerd in die menslike toestand (as seuntjie was sy leuse 'Help die wat hulself nie kan help nie') en speel 'n groot rol in die grondslag van die Kanadese welsynstaat. King het in 1919 toegetree tot die leierskap van die Liberale Party.


'n Afrikaanse swerwer is 'n vlinder, Catopsilia florella, en behoort tot die familie van Witjie-skoenlappers (Pieridae). In Engels staan dit bekend as die African migrant. Dit kom voor in Afrika suid van die Sahara, insluitend Senegal, Gambië, Guinee-Bissau, Guinee, Mali, Sierra Leone, Liberië, die Ivoorkus, Burkina Faso, Ghana, Togo, Benin, Nigerië, Niger, Kameroen, Ekwatoriaal Guinee, Bioko, Gaboen, die Kongo, Angola, Sentraal-Afrikaanse Republiek, die Demokratiese Republiek van die Kongo, Tsjad, Soedan, Ethiopië, Uganda, Rwanda, Burundi, Kenia, Tanzanië, Malawi, Zambië, Mosambiek, Zimbabwe, Botswana, Namibië, Suid-Afrika (al nege provinsies), eSwatini, Lesotho. Ook in Madagaskar, Réunion, Mauritius, Comore-eilande, die Seychelle (eiland van Aldabra), Arabië. Dit kom ekstralimitaal voor in die Kanariese Eilande (sedert die 1960's), Egipte, Israel, Libanon, Indië (volgens Larsen (2005a) waarskynlik nie hier 'n inwoner nie) en Sri Lanka (soos Indië, nie 'n inwoner hier nie).


'n Figuursaag bestaan uit 'n elektriese motor wat 'n resiprokerende saaglem aandryf. 'n Saag met 'n skuinsfunksie aan die voetplaat laat toe vir die saag van hoeke tot 45 grade relatief tot die normale vertikale slag, vir die sny van skuinsvlakke vir 'n verstekvoeg. Daar is 2 hooftipes lempassings in gebruik. Die ouer tipe gebruik 'n skroef om die lem vas te hou; by die nuwer tipe skuif die lem slegs in die passtuk in. 'n Wye verskeidenheid van lemvorme word gebruik, insluitend: verskillende "tande per duim" (dus growwer of fyner) 'n lemrand vir die sny van sagte materiaal geknakte lemme om terugslag van die lem te voorkom, dit laat gladde saag toe dun lemme laat die saag van skerper kurwes toe. drukslaglemme om skade aan die bo-oppervlak te verhoed. Beheer is 'n probleem met dekopeersae. Die lemme is klein, swak en geensins ondersteun aan die onderkant nie. Goeie sny beheer vereis die teenwoordigheid van lemrollers, wat die lem in lyn hou net bo die voetplaat.


Cato Manor is 'n werkersklasgebied geleë sewe kilometer van die sentrum van die stad Durban, Suid-Afrika. Dit het ontstaan toe Indiese groentekwekers hulle in die gebied gevestig het nadat dit aan George Christopher Cato gegee is in 1865, wie die eerste burgemeester van Durban was in 1854. Die gebied het ook politieke aandag getrek tydens die Apartheidsera. Cato Manor het erkenning ontvang nadat Swart Afrikane gedurende die 1920's hier aangekom het, en grond gehuur het van Indiese eienaars wat reeds hier was sedert die vroeë 20ste eeu. Om 'n inkomste te verdien, het inwoners begin bier brou om te verkoop aan dors werkers in die strate van Durban. Die owerhede was bly om mense in die dorp te hê vir arbeid, maar was bang om oorweldig te word deur hul bevolking. Die area het weer herleef in die vroeë 1980's toe die Cato Manor Development Association (CMDA) gevorm is en die broodnodige infrastruktuur opgerig het. Die area is toe befonds deur die Europese Unie en die Cato Manor-Area-Gebaseerde Bestuur is ingestel deur die eThekwini Munisipaliteit om toesig te hou oor die ontwikkeling van die gebied.


Die Presbiteriaanse Kerk in Ierland (Engels: Presbyterian Church in Ireland, kort PCI; Iers: Eaglais Phreispitéireach in Éirinn, Ulster-Skots: Prisbytairin Kirk in Airlann) is die grootste Presbiteriaanse denominasie in Ierland en die grootste Protestantse denominasie in Noord-Ierland. Soos die meeste ander Christelike kerke is dit op 'n gesamentlike grondslag vir die hele eiland georganiseer, in beide Noord-Ierland en die Republiek Ierland. Die Presbiteriaanse Kerk het sowat 225 000 lidmate in 536 gemeentes wat van Bushmills in die Noord-Ierse graafskap Antrim tot Aghada in die graafskap Cork, Republiek Ierland strek. Die Presbiteriaanse Kerk in Ierland is in 1840 gestig met die samesmelting van twee Presbiteriaanse kerke, die General Synod of Ulster en die Secession Synod, tydens die eerste Algemene Vergadering van die Presbiteriaanse Kerk in Ierland in Belfast op 10 Julie 1840. Ierse Presbiterianisme het sy oorsprong in die Skotse migrasiegolwe na Ulster in die vroeë 17de eeu. Die oudste gemeente in Noord-Ierland is die Presbiteriaanse Kerk van Ballycarry wat in 1613 gestig is. Die jongste, die Presbiteriaanse Kerk Donabate in die graafskap Dublin, is in 2010 gevestig.


Veroudering is die proses van ouer word. By die mens verteenwoordig dit die stelselmatige akkumulasie van veranderings in die mens en kan dit fisieke, sielkundige en sosiale veranderings insluit. Reaksietyd kan byvoorbeeld met veroudering stadiger raak, terwyl kennis oor wêreldgebeure en wysheid kan toeneem. Veroudering is die grootste bekende risikofaktor vir die meeste menslike siektes: Van die rofweg 150 000 sterftes wat elke dag wêreldwyd voorkom, is sowat twee derdes verwant aan ouderdom. Die oorsake van veroudering is onseker; huidige teorieë sluit veral die begrip "skade" in waardeur die ophoping van skade (soos DNS-oksidasie) kan veroorsaak dat biologiese stelsels faal, of die begrip "geprogrammeerde veroudering" waardeur interne prosesse soos DNS-metilasie veroudering veroorsaak. Verskeie kenmerkende verouderingsimptome kom gedurende hulle leeftyd by die meeste of baie mense voor. Tieners verloor ’n jong kind se vermoë om hoëfrekwensieklanke bo 20 kHz te hoor. Plooie ontwikkel, veral op dele wat aan die son blootgestel word (soos die gesig). Nadat vroulike vrugbaarheid in die middel 20's ’n hoogtepunt bereik het, neem dit af. Ná 30 jaar neem die menslike liggaamsmassa af.


Die Duitse nasionale sokkerspan is die mans sokkerspan wat Duitsland tydens internasionale kompetisies verteenwoordig. Die Mannschaft het vier keer die Sokker-Wêreldbeker en drie keer die Europa Beker gewen. Duitsland is altyd een van die sterker spanne in internasionale sokker. Tydens die FIFA Sokker-Wêreldbekertoernooi in 2010 in Suid-Afrika het hulle derde geëindig, en op 13 Julie 2014 wen hulle die eindstryd in Brasilië teen Argentinië met 1 - 0 in ekstra tyd. Sokker-wêreldbeker (4) 1954, 1974, 1990 en 2014 (naaswenner (4): 1966, 1982, 1986, 2002) Europa-beker (3) 1972, 1980, 1996 (naaswenner (3): 1976, 1992, 2008) Duitsland ondervind sterk mededinging van Engeland, Frankryk en Nederland. Die derby tussen Nederland en Duitsland is een van die strafste internasionale wedstryde ter wêreld. Hierdie artikel is ’n saadjie. Voel vry om Wikipedia te help deur dit uit te brei.


Marcus Aurelius Antoninus (26 April 121 – 17 Maart 180) was 'n Romeinse keiser vanaf 161 tot 180. Hy het saam met Lucius Verus as mede-keiser regeer vanaf 161 tot Verus se dood in 169 en saam met Commodus vanaf 177 tot en met sy dood in 180. In die 170s n.C. het die Romeinse keiser Marcus Aurelius twaalf 'boeke' van morele aforismes in Grieks neergepen. Hierdie sogenaamde Meditasies bied 'n uitdaging aan die vertaler weens die onewe aard van die materiaal - soms staccato, soms ietwat warrig; soms filosofies-teoreties, dan weer prakties. Aurelius se Meditasies is direk uit die Grieks na Afrikaans vertaal deur Francois Bredenkamp, 'n klassikus verbonde aan die TUT, en in 2007 is die boek deur Protea Boekhuis uitgegee. Swart, Marius J.: Raar leiers. Stellenbosch: U.U.B., 1967. Lys van Romeinse keisers Birley, Anthony R. 1987 [1966]. Marcus Aurelius: a biography. Routledge, London. ISBN 0-415-17125-3 https://journals.co.za/content/classic/51/1/EJC27250 Hierdie artikel is ’n saadjie. Voel vry om Wikipedia te help deur dit uit te brei.


Carl Gustav Jung (Duits: [kaʁl ˈjʊŋ]; 26 Julie 1875 – 6 Junie 1961), ’n Switserse psigiater en sielkundige, word beskou as een van die grondleggers van die analitiese sielkunde. Hy het dit aanvanklik selfstandig, maar later in samewerking met Sigmund Freud, ontwikkel. Dié twee het veral oor die onbewuste met mekaar verskil. Freud het dit as ’n neweproduk van die bewussyn beskou, terwyl Jung van mening was dat die bewussyn uit die onbewuste afkomstig is. Die onbewuste omvat nie net iemand se persoonlike lewensgeskiedenis nie, maar het ook ’n "laag" wat alle mense met mekaar gemeen het: die kollektiewe onbewuste, waarvan onder meer argetipes of oerbeelde deel vorm. Hoewel verskeie van Jung se idees algemeen aanvaar word, het hy nie soveel invloed soos Freud en ander dieptesielkundiges uitgeoefen nie. Jung word saam met Freud en Alfred Adler as die grondleggers van die dieptesielkunde beskou. By dieptesielkunde word die belangrikheid van ’n mens se onbewuste “sielslewe” beklemtoon. Dié sielslewe speel nie net ’n belangrike rol by die ontstaan van geestesteurings nie, maar is ook van waarde om die gedrag en belewenisse van gesonde mense te verstaan.


Naturopatie of naturopatiese medisyne is 'n breë kategorie pseudowetenskaplike, alternatiewe mediese praktyke wat "natuurlike", "nie-indringende" en "selfgenesende" praktyke insluit. Die metodologieë van naturopatie is gebaseer op vitalisme en volksgeneeskunde, eerder as op bewysgebaseerde medisyne. Sommige naturopatiese praktisyns beveel aan om moderne mediese praktyke te volg, soos mediese toetse, medisyne, inentings en chirurgie. Naturopatiese praktisyns word deur bestaande mediese instellings daarvan beskuldig dat hulle versuim om getuienisgebaseerde benaderings in hul mediese praktyke te gebruik, en deur die professionele mediese gemeenskap word naturopatie as ondoeltreffend en skadelik beskou, wat etiese kwessies rakende die praktyk daarvan opwek. Naturopate is deur die mediese gemeenskap herhaaldelik gekritiseer en daarvan beskuldig dat hulle swendelaars is en kwaksalwery beoefen. Die term Naturopatie is in 1895 deur John Scheel geskep en is afkomstig van natura (Latynse woord vir geboorte) en pathos (die Griekse woord vir lyding) om "natuurlike genesing" voor te stel. Naturopate beweer die antieke Griekse "Vader van Geneeskunde", Hippokrates, as die eerste voorstander van naturopatiese medisyne, voordat die term al bestaan het. Naturopatie het sy oorsprong in die 19de-eeuse "Natuurlike genesing"-beweging van Europa.


Charles Babbage, FRS (* 26 Desember 1791, Londen – 18 Oktober 1871, Londen) was ’n Engelse wiskundige, filosoof, uitvinder en meganiese ingenieur wat die konsep van ’n programmeerbare rekenaar uitgedink het. Hy word beskou as die “vader van die rekenaar” en die uitvinding van die eerste meganiese rekenaar wat uiteindelik gelei het tot meer ingewikkelde ontwerpe, word aan Babbage toegeskryf. Dele van sy onvoltooide meganismes word uitgestal in die Londen Wetenskapmuseum. In 1991 is ’n perfek funksionerende differensiemasjien gebou na aanleiding van Babbage se oorspronklike planne. Dit is gebou met die toleransies van die 19de eeu in gedagte en die sukses van die eindproduk het aangedui dat Babbage se masjien sou gewerk het. Nege jaar later het die Wetenskapmuseum die drukker voltooi wat Babbage vir die differensiemasjien ontwerp het. Daar kan nie enigheid bereik word oor die geboorteplek van Babbage nie maar hy is waarskynlik gebore in Crosby Row 44, Walworthweg, Londen. ’n Blou gedenkplaat op die kruising van Larcomstraat en Walworthweg gedenk die gebeurtenis. Sy geboortedatum is in die doodsbrief in The Times gegee as 26 Desember 1792.


Koos Bekker (Potchefstroom, 14 Desember 1952 - ) is 'n media-entrepeneur en wêreldwye sakeman. Hy is tans die voorsitter van die direksie en die vorige hoof-uitvoerende beampte van Naspers, 'n mediagroep wat hom veral toespits op ontluikende markte en aktief is in internet, drukmedia, televisie en ander vertakkings van die mediabedryf in 129 lande. Hy was in 1985 een van die stigterslede van M-Net, wat mettertyd na 48 lande uitgebrei het. In die 1990's het hy en vennote MTN begin. Hy dien tot 1997 as hoof-uitvoerende beampte van MIH, waarna hy by Naspers oorneem. Sedertdien is die groep se teenwoordigheid in die internetbedryf uitgebrei en 'n sterk buitelandse teenwoordigheid is gevestig in onder meer Oos-Europa, Latyns-Amerika, China (waar Naspers se Tencent Holdings Limited in 2012 17 000 werknemers gehad het vergeleke met Media24 se 7 000 werknemers in Suid-Afrika), Indië en Rusland, en het die leier in betaal-TV in Afrika geword. Bekker het op 1 April 2014 uitgetree nadat sy kontrak reeds in Maart 2013 verstryk het, maar met 'n jaar verleng is.


Margaret Hilda Thatcher, Barones Thatcher (13 Oktober 1925 in Grantham, Lincolnshire – 8 April 2013 in Londen) was die Eerste Minister van die Verenigde Koninkryk van 1979 tot 1990 en die leier van die Britse Konserwatiewe Party van 1975 tot 1990. Sy was die eerste en tot dusver enigste vrou wat hierdie posisie beklee het en het tydens haar bewind bekend geword as Die Ystervrou. Thatcher is in Engeland, gebore. Sy het chemie aan die Somerville Kollege in Oxford gestudeer en is later as advokaat opgelei. In 1959 het sy 'n setel in die Britse algemene verkiesing van 1959 gewen en 'n parlementslid vir die Londense voorstad Finchley geword. Na die Konserwatiewe Party die algemene verkiesing weer in 1970 gewen het, het die toenmalige eerste minister, Edward Heath, haar as die Staatsekretaris vir Onderrig en Wetenskap aangewys. Vier jaar later het Thatcher vir Keith Joseph ondersteun in sy poging om die leier van die Konserwatiewe Party te word. Joseph was egter geforseer om uit die Konserwatiewe Party se leierskapsverkiesing van 1975 te onttrek; Thatcher het besluit om haarself as kandidaat beskikbaar te stel en is na die verkiesing as die nuwe leier van die Party aangewys.


Kim Jong-oen (Koreaans: 김정은; * 8 Januarie 1983) is die leier van Noord-Korea se Kommunistiese Party en die land self. Hy beklee sedert Desember 2011 die titel van Hoogste Leier van Noord-Korea nadat sy vader, Kim Jong-il, op 17 Desember 2011 gesterf het. Sy oorlede oupa, Kim Il-sung, was die eerste leier van Noord-Korea. Daar is nie baie oor sy persoonlikheid en gewoontes bekend nie, afgesien dat hy van basketbal hou. Kim het sy opvoeding in die Weste ontvang. Hy was van 1998 tot 2000 by 'n staatskool in Switserland ingeskryf en het homself as 'n diplomaat se seun, genaamd Pak Un, voorgedoen. Kim het na berig word later die Kim Il-sung Militêre Universiteit in Pyongyang bygewoon. Toe sy ma in 2004 aan kanker oorlede is, het hy hom aan drank en kos vergryp. Sy gewig het tot byna 200 pond opgeskiet. Hy is in 2009 met Ri Sol-ju getroud en hulle het in 2010 'n dogter ryker geword. Hy is die wêreld se jongste staatshoof. "N.Korea declares Kim Jong-Un commander of military" (in Engels).


Mswati III (op 19 April 1968 in Manzini gebore as prins Makhosetive Dlamini) is die heersende koning (Swazi: Ingwenyama) van Eswatini (voorheen Swaziland) en hoof van die Swazi- koninklike familie. Hy is die seun van koning Sobhuza II en een van sy jonger vroue, Ntombi Tfwala. Mswati is Tfwala se enigste kind. Hy was op laerskool aan die Laerskool Masundvwini en op hoërskool aan die Lozitha-paleisskool. Hy het daarna, tussen 1983 en 1986, die Sherborne-skool bygewoon in die noordweste van Dorset, Engeland. Makhosetive is as Mswati III, Ingwenyama en koning van Swaziland gekroon op 25 April 1986 op die ouderdom van 18. Daarmee het hy die jongste regerende monarg ter wêreld geword. Hy regeer oor die land as 'n absolute monarg. Mswati III is bekend vir sy beoefening van poligamie (hoewel minstens twee vroue deur die staat aangestel is) en het tans 15 vroue. Sy beleid en weelderige lewenstyl het reeds binnelandse protes veroorsaak, en word internasionaal gekritiseer. Op 19 April 2018, met die dubbele viering van die land se goue herdenkingsjaar en die koning se 50ste verjaardag, het Mswati aangekondig dat sy land se naam verander na Eswatini, die naam wat algemeen in Swazi gebruik word.


George Smith Patton Jr. (11 November 1885 - 21 Desember 1945) was 'n generaal van die Amerikaanse weermag wat die Amerikaanse Sewende Leër in die Mediterreense teater van die Tweede Wêreldoorlog beveel het, en die Amerikaanse Derde Leër in Frankryk en Duitsland na D-Day, die Geallieerde inval in Normandië in Junie 1944. Patton is in 1885 gebore in 'n gesin met 'n uitgebreide militêre agtergrond wat oor beide die leërs van die Verenigde State en die Konfederale State strek. Hy het die Virginia Military Institute en die Amerikaanse Militêre Akademie in West Point bygewoon. Hy bestudeer heining en ontwerp die M1913 Cavalry Saber, meer algemeen bekend as die "Patton Saber", en was voldoende vaardig in die sport van moderne vyfkamp om mee te ding aan die Olimpiese somerspele in 1912 in Stockholm, Swede. Patton het die eerste keer geveg gesien tydens die Pancho Villa Expedition in 1916 en het aan die eerste militêre optrede van Amerika met motorvoertuie deelgeneem. As deel van die nuutgestigte United States Tank Corps of the American Expeditionary Forces, het hy in die Eerste Wêreldoorlog optrede gesien, en die Amerikaanse tenkskool in Frankryk beveel voordat hy gewond is terwyl hy tenks aan die einde van die oorlog geveg het.


Foedji (富士山, Fuji-san?, IFA: [ɸɯʥisaɴ]) luister (hulp·inligting), is teen 3 776 m bo seevlak die hoogste berg in Japan. Dit is 'n dormante vulkaan wat in 1707–1708 laas uitgebars het. Dit is geleë op die grens van die Shizuoka en Yamanashi prefekture net wes van Tokio van waar dit op 'n helderlugdag gesien kan word. Dit is dus naby die Stille Oseaankus van sentrale Honsjoe geleë. Drie klein stede is om die berg geleë, naamlik: Gotemba (oos), Foedjijosjida (noord) en Foedjinomija (suidwes). Saam met die Japannese Alpe vorm Berg Foedji die belangrikste gebergtes van die Japanse Argipel. Berg Foedji se buitengewoon simmetriese keël is 'n bekende simbool van Japan wat dikwels in kuns en fotografie uitgebeeld word. Die berg is gewild onder toeriste en bergklimmers. Foedji behoort tot die Stille Oseaan se Ring van Vuur, vervolgens kan vulkaanuitbarstings en aardbewings hier gebeur. Die berg is op 22 Junie 2013 deur Unesco as wêrelderfenisgebied gelys. (en) "Fuji-san, Japan". Peakbagger.com. Besoek op 29 April 2019. Wikimedia Commons het meer media in die kategorie Foedji.


Die 1999 Formule 1 Europese Grand Prix het op 26 September 1999 op die Nürburgring in Duitsland plaasgevind. Dit is deur Johnny Herbert in sy Stewart-Ford gewen.


Die 1999 Formule 1 Monaco Grand Prix is op 16 Mei 1999 in Monaco gehou.


Kerriewors (Duits: Currywurst) is 'n braaiwors wat gebraai of diepgebraai, in stukkies gesny en saam met 'n sous bedien word wat van tamatieketchup of -puree en kerriepoeier gemaak word. Tipiese byvoegsels is aartappelskyfies of rolletjies. Kerriewors is vandag 'n gewilde wegneemete wat by worsstalletjies verkoop word. Kerriewors word normaalweg in tamatiesous gedoop, met kerriepoeier besprinkel en in happiegroottes gesny, waarna dit met 'n plastiek- of houtvurk geëet word. Tans is daar twee variante van kerriewors in Duitsland - naas dié van Berlyn het 'n sterk gekruide kerriewors in die Ruhrgebied in Noordryn-Wesfale gewild geraak. Die resep vir kerriewors word algemeen verbind met Herta Heuwer (1913-1999), 'n boorling van Koningsberg en eienares van 'n worsstalletjie wat op die hoek van Kant- en Kaiser Friedrichstraat in die Berlynse stadsdeel Charlottenburg geleë was. Volgens oorlewering het sy op 4 September 1949 die eerste gebraaide wors saam met 'n sous bedien wat sy van tamatiepuree, kerriepoeier, Worcestershiresous en ander bestanddele gemaak het wat sy van Britse soldate verkry het. Haar sous is op 21 Januarie 1959 onder die handelsmerk Chillup - 'n samevoeging van chili en ketchup - gepatenteer.


Die Klas MG Mallet-stoomlokomotief is gebruik deur die Suid-Afrikaanse Spoorweë. Daar was slegs een lokomotief van die klas gebou deur die American Locomotive Company in 1911. Hierdie lokomotief is gebaseer op Klas MF maar het verskeie eksperimentele modifikasies. Dit was nie superverhit nie. Die voorste stel dryfwiele het 'n deursnee van 4-voet 3-duim gehad en die agterste 'n deursnee van 3-voet 10-duim. Beide stelle dryfwiele was toegerus met Walschaerts-klepratwerk. Daar was gehoop dat so 'n konfigurasie beter versnelling tot gevolg sal hê en ook dat die stoom vloei sal verbeter as gevolg van die verskil in frekwensie van die uitlaatslagte. Hierdie was die enigste ge-artikuleerde lokomotief in Suid-Afrika waarvan die dryfwiele verskillende groottes gehad het. Dit was ook die eerste lokomotief wat met 'n meganiese stoker toegerus was maar dié is later verwyder. Die lokomotief is in 1927 uit diens onttrek. SAR No. 1628 om en by 1920 Wikimedia Commons het meer media in die kategorie Klas MG Mallet-stoomlokomotief. Paxton, Leith & Bourne, David: Locomotives of the South African Railways. pp. 86-87. Struik. Kaapstad. ISBN 0 86977 211 2 Holland, D.F. (1972).


'n Metafoor (meervoud: metafore) is 'n oordragtelike, figuurlike uitdrukking wat op 'n vergelyking, ooreenkoms berus, die beeld in die plek van die eindelike voorstelling plaas, of die ooreenkoms tussen twee vergeleke voorwerpe suggereer. Voorbeelde: "Hart van klip." "Die oseaan van die lewe." "'n wil van staal." "Die skip van die woestyn (Kameel)." "Vlagskip" – grootste, beste, duurste of vinnigste produk in 'n reeks verbruikersgoed. HAT (Verklarende Handwoordeboek van die Afrikaanse Taal), Tweede uitgawe, Tweede druk, 1981 Hierdie artikel is ’n saadjie. Voel vry om Wikipedia te help deur dit uit te brei.


Hierdie is 'n lys van universiteite waar die primêre voertaal Afrikaans is. Afrikaanse Protestantse Akademie Akademia Aros Die Potchefstroomkampus (voorheen die Potchefstroomse Universiteit vir Christelike Hoër Onderwys of afgekort PU vir CHO) van die Noordwes-Universiteit is tans die enigste staatsuniversiteit waar Afrikaans as primêre voertaal gebruik word, wat betreurenswaardig is en die posisie en toekoms van Afrikaans as ontwikkelde kultuur- en wetenskapstaal in 'n onbenydenswaardige posisie plaas. Sien Gelyke Kanse en Andere v Voorsitter van die Senaat van die Universiteit van Stellenbosch en Andere [2019] ZACC 38 Universiteit van Stellenbosch Universiteit van Pretoria Universiteit van Suid-Afrika Universiteit van die Vrystaat Randse Afrikaanse Universiteit—nou deel van die Universiteit van Johannesburg Sien voetnota 65 tot Gelyke Kanse en Andere v Voorsitter van die Senaat van die Universiteit van Stellenbosch en Andere [2019] ZACC 38 "But that is not the University’s burden, as little is the fact that Afrikaans has all but vanished at other tertiary institutions, barring only one other. And the dilemmas the global march of English poses is not the question before the Court.


Willie Gillis, jr. (algemeen bekend as Willie Gillis) is 'n fiktiewe karakter wat deur Norman Rockwell geskep is vir 'n reeks Tweede Wêreldoorlog-skilderye wat op die voorblad verskyn het van elf uitgawes van The Saturday Evening Post tussen 1941 en 1946. Met die rang van weerman was Gillis 'n Jan Alleman wie se loopbaan gevolg kon word - vanaf induksie tot ontslag – op die voorblad van die tydskrif Post sonder dat hy ooit in 'n veldslag uitgebeeld is. Gillis en sy vriendin was gemodelleer deur twee van Rockwell se kennisse. Alhoewel Gillis nie eksklusief op Post voorblaaie gebruik was nie, was die Willie Gillis voorbladreeks 'n keurmerk van Rockwell se werk gedurende die oorlog. In Rockwell se fleur en op die hoogtepunt van The Post se populariteit het dit 'n intekenaarskap van 4 miljoen gehad waarvan talle intekenaars geglo het dat Gillis 'n regte mens was. Rockwell se oorlogtyd kuns, wat insluit Willie Gillis, die Four Freedoms en Rosie the Riveter het bygedra tot die sukses van die verkoopspoging van oorlog effekte. Sedert 1999 was die Gillis reeks  ingesluit by twee groot Rockwell toere.


Die Gereformeerde kerk Transkei was ’n gemeente van die Gereformeerde Kerke in Suid-Afrika met sy setel op die destydse Umtata (nou Mthatha). Die gemeente is in 1955 gestig en het vyf jaar later 51 belydende en 24 dooplidmate gehad. Destyds was ds. B.D.C. Prinsloo (in kombinasie met Maclear en Elliot) die leraar. Die gemeente het in sy 19-jarige bestaan nooit ’n eie kerkgebou gehad nie, maar dié van die Presbiteriaanse kerk in Durhamstraat gebruik. In 1974 het die Gereformeerde kerk Transkei ontbind. (af) Harris, C.T., Noëth, J.G., Sarkady, N.G., Schutte, F.M. en Van Tonder, J.M. 2010. Van seringboom tot kerkgebou: die argitektoniese erfenis van die Gereformeerde Kerke. Potchefstroom: Administratiewe Buro. (af) Venter, ds. A.A. (hoofred.) 1960. Almanak van die Gereformeerde Kerk in Suid-Afrika vir die jaar 1961. Potchefstroom: Administratiewe Buro. (af) Vogel, Willem (red.). 2015. Die Almanak van die Gereformeerde Kerke in Suid-Afrika vir die jaar 2016. Potchefstroom: Administratiewe Buro. NG gemeente Mthatha


Dr. Willem Anker is 'n Afrikaanse romanskrywer, dramaturg en akademikus. In 2004 skryf hy die teaterstuk, Skroothonde, wat die Aartvarkprys by Aardklop vir innoverende werk wen. In 2006 ontvang hy die Sanlamprys vir Afrikaanse toneel vir sy teks, Slaghuis. Sy eerste roman, Siegfried (2007), is met die UJ-prys vir debuutwerke sowel as die Jan Rabie/Rapportprys bekroon. Sy roman Buys (2014) is ook goed ontvang en is met die WA Hofmeyr-, UJ- en kykNET-Rapport-pryse en in 2016 met die Hertzogprys bekroon. Hy is die oudste kind en enigste seun van Johan Anker, wat later professor word aan die Kaapse Skiereiland Universiteit van Tegnologie. Op driejarige ouderdom verhuis die gesin na Wellington, waar hy in 1996 aan die Hoërskool Hugenote matrikuleer. Na skool werk hy vir 'n ruk by 'n vriendin se pa as angorahaar-wewer Hy studeer verder aan die Universiteit van Stellenbosch, waar hy in 1999 'n B.A.-graad met Afrikaans, Engels en Filosofie as hoofvakke en daarna 'n B.A. Honneurs-graad in Afrikaans-Nederlands behaal. In sy studentejare werk een Desembervakansie deeltyds as kroegman by die Mexican Kitchen.


Die Rooibalk-kardinaal (Taeniamia fucata) is 'n vis en kom voor in die Stille Oseaan, die Indiese Oseaan, die Rooisee en aan die ooskus van Afrika suidwaarts tot by die noorde van KwaZulu-Natal. In Engels staan die vis bekend as die Redbarred cardinal. Die vis wod tot 8 cm lank en is grys-silwer van kleur met verskeie, nou oranje bande wat vertikaal oor die lyf strek. Daar is ook 'n swart kol op die stertvin basis. Die vis leef in die beskutte gedeeltes van aflandige riwwe in water wat 10 tot 60m diep is. Hulle vorm digte groepe naby grotte en ook vertakte korale. Die vis vreet soöplankton. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies http://www.fishbase.se/summary/Taeniamia-fucata.html The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3


Die Willys Jeep CJ (later die Keiser Jeep en AMC Jeep) is die burgerlike weergawe van die Amerikaanse Willys militêre Jeep van die Tweede Wêreldoorlog. Die eerste Willys CJ-prototipe (die CJ-2) is in 1944 vrygestel, en dieselfde basiese voertuig het in produksie gebly deur sewe variante en drie korporatiewe eienaars tot in 1986 toe produksie van die AMC Jeepmodel amptelik gestaak is. Die CJ-7 en CJ-8 is in 1987 vervang deur 'n soortgelyke model, die Jeep Wrangler. Allen, Jim (2004). Jeep Collector's Library. MBI Publishing. p. 49. ISBN 978-0-7603-1979-6. Besoek op 22 Februarie 2016. AMC VP Joseph Cappy, 28 November 1985 Hierdie artikel is ’n saadjie. Voel vry om Wikipedia te help deur dit uit te brei.


Gaius Sallustius Crispus - Romeinse skrywer 86-35 v.C. Gaius Sallustius Crispus Passienus, Romeinse politikus (1ste eeu), konsul in 44 Sallustius Lucullus (+89), goewerneur van Britannia Seius Sallustius (+227), skoonvader van Alexander Severus Sallustius (filosoof), neoplatonistiese filosoof (4de eeuw) Sallustius van Jerusalem, patriarg van Jerusalem (484-494) Sallustius van Emesa, siniese filosoof (eind 5de eeu)


Die Louis Tregardt-gedenktuin is in Avenida Josina Machel (Josina Machel-laan) in die middestad van Maputo in Mosambiek. Twintig lede van die trekgeselskap gelei deur Louis Tregardt, onder andere Tregardt self en sy vrou, is in 1838 in Lourenço Marques (tans Maputo) oorlede. Die 28 oorlewendes is in Julie 1839 na Port Natal gerepatrieer. In 1895 is Carolus Trichardt per trein na Lourenco Marques om die grafte van sy ouers en die ander Voortrekkers aan sy kinders en kleinkinders te wys. In 1953 het dr. Willem Punt die Genootskap Louis Trichardt gestig en begin geld insamel vir 'n gedenktuin. Die monument is 'n ontwerp deur Johan de Ridder en bestaan uit 'n indrukwekkende fries, 'n mosaïekroetekaart, afbeeldings van hoofmanne en San met pyl en boog en 'n ronde vywer. Op 12 Oktober 1968 is dit deur minister Jan de Klerk (vader van F.W. de Klerk) geopen en 25 jaar later op 20 Oktober 1993 het min. Pik Botha 'n kranslegging hier waargeneem. Dit is merkwaardig dat die monument die Mosambiekse burgeroorlog deurstaan het. Pres.


Letterlike vertaling, direkte vertaling of woord-vir-woordvertaling is die oorsetting van teks uit een taal in 'n ander, een woord op 'n slag (Latyn: "verbum pro verbo") met of sonder oordrag van die betekenis van die oorspronklike geheel. In vertaalstudies verwys "letterlike vertaling" na tegniese vertaling van wetenskaplike, tegniese, tegnologiese of regstekste. In vertaalteorie is ’n ander term vir "letterlike vertaling" "metafrase"; en vir frase- ("betekenis") vertaling — "parafrase." Dit word as ’n slegte gewoonte beskou word om woord vir woord (lekseem vir lekseem, of morfeem vir lekseem) oor te dra in nietegniese letterlike vertalings en beteken byvoorbeeld die wanvertaling van idiome, of in die konteks van die vertaling van ’n analitiese taal na ’n sintetiese taal, maak dit selfs die grammatika onverstaanbaar. Die konsep van letterlike vertaling kan as ’n oksimoron (selfweerspreking) beskou word, met die oog daarop dat letterlik verwys na iets wat sonder interpretasie bestaan, waar vertaling, uiteraard ’n vertolking is (’n interpretasie van die betekenis van woorde van een taal in ’n ander).


Die Aartsbiskop van Kantelberg is die religieuse hoof van die Kerk van Engeland en die simboliese hoof van Anglikaanse kerke oor die hele wêreld. Hy is die regstreekse opvolger van die eerste aartsbiskop, Augustinus van Kantelberg. Die aartsbiskop word deur die Engelse monarg onder leiding van senior biskope, in samewerking met die eerste minister van die Verenigde Koninkryk, gekies. Die amp, Aartsbiskop van Kantelberg, is in die jaar 597 ingevoer. In daardie jaar het St. Augustinus in Engeland, in die gebied genaamd Kent, gearriveer. Hy is deur die pous gestuur om die plaaslike bevolking tot die Christendom te bekeer. Toe hul koning (Æthelberht van Kent) 'n Christen word, het die mense hom en die Christendom aanvaar. Augustinus was die eerste biskop in die koninkryk van Kent en is later as aartsbiskop erken toe 'n tweede bisdom geskep is. Sedertdien is daar 'n aartsbiskop by Canterbury (Kantelberg) in Kent. Die aartsbiskop van Kantelberg was aanvanklik ook die hoof van die Rooms-Katolieke Kerk in Engeland, maar in die 16de eeu het die Engelse Kerk van die Roomse Kerk weggebreek.


Regent's Canal is 'n kanaal met 'n lengte van 13,8 km en dertien sluise wat deur 'n gebied net noord van Sentraal-Londen - deur Regent's Park, Camden, Islington en Mile End - loop. Die waterweg verbind die Paddington-arm van die Grand Union Canal net noordwes van die Paddington-bekken by Little Venice in die weste met die Limehouse-bekken en die Teemsrivier in die ooste van Londen. In sy ontstaanstyd in die vroeë 19de eeu en die volgende dekades het die kanaal deel uitgemaak van 'n uitgebreide netwerk van waterweë wat nuut geïndustrialiseerde streke in die noorde van Engeland met die hoofstad in die suide verbind het. Tot in die sestigerjare van die 20ste eeu is goedere soos landbouprodukte, steenkool en boumateriale uit die noorde op die Regent's Canal na Londen vervoer, dikwels om hulle vanuit Oos-Londen se dokke na buitelandse bestemmings te verskeep. Vandag speel die kanaal geen rol meer as kommersiële waterweg nie, maar dit word steeds vir ontspanningsdoeleindes onderhou, net soos die ou trekpaaie langs sy oewers wat tans as rustige fiets-, wandel- en drafroetes temidde van die woelige Hoofstadlewe dien en waarlangs bankies aangebring is.


#FeesMustFall (#FooieMoetVal) is 'n protesbeweging deur studente wat in die middel van Oktober 2015 as gevolg van 'n toename in fooie aan Suid-Afrikaanse universiteite plaasgevind het. Die betogings het ook vir hoër lone vir lae-inkomste universiteitspersoneel gevra. Die protes het aan die Universiteit van die Witwatersrand begin en daarna na die Universiteit van Kaapstad, Rhodes Universiteit en ander universiteite dwarsoor die land uitgebrei. Wikimedia Commons het meer media in die kategorie FeesMustFall. Hierdie artikel is ’n saadjie. Voel vry om Wikipedia te help deur dit uit te brei.


Joseph Brodsky ([ˈbrɒdski]; gebore as Ио́сиф Алекса́ндрович Бро́дский [ɪˈosʲɪf ɐlʲɪˈksandrəvʲɪtɕ ˈbrotskʲɪj], Josif Aleksandrowitsj Brodski; 24 Mei 1940 in Leningrad – 28 Januarie 1996 in New York) was 'n Russies-Amerikaanse digter en essayis van Joodse afkoms. Brodsky, wat in sy werk 'n verskeidenheid sosiale, ekonomiese en politieke wantoestande in die destydse Sowjetunie aangespreek het - soos byvoorbeeld die ondoeltreffendheid van 'n sentraal-beplande ekonomie, behuisingsnood en latente antisemitisme - is deur die Sowjet-Russiese owerheid as sosiale en militante «parasiet» bestempel (onder meer omdat «digter» nie as 'n werklike beroep beskou is nie), in hegtenis geneem en in 1964 tot vyf jaar in 'n werkkamp naby Archangelsk gevonnis. Nadat Sowet-Russiese en internasionale literêre kringe druk op die Sowjet-bewind uitgeoefen het, is die vonnis ná een jaar opgeskort. Op 4 Junie 1972 is hy van sy Sowjet-burgerskap ontneem nadat hy geweier het om sy werk onder sensuur te laat plaas en in 'n vliegtuig na Wene gesit.


Die Arabiese Lente is 'n golf van proteste, opstande en revolusies wat die Arabiese wêreld van 18 Desember 2010 af geteister het. Dit bestaan uit revolusies in Tunisië, Egipte, Libië en Jemen, 'n burgeroorlog in Sirië, groot betogings en proteste in Bahrein, middelgroot proteste in Jordanië, Marokko, Algerië, Irak, Oman en die Palestynse gebiede, asook kleiner proteste in Mauritanië, Saoedi-Arabië, Soedan, Libanon en Koeweit. Geen voorvalle is egter in Katar of die Verenigde Arabiese Emirate aangemeld nie. Die presiese oorsaak van die Arabiese Lente verskil van land tot land. Dit wissel van onderdrukking, onregverdige verkiesings, korrupsie, weghol prysstygings, gebrek aan politieke vryheid en werkloosheid. In verskeie demonstrasies uiter die onderdane van Arabiese regimes hul ontevredenheid en pak die skuld op hul onderskeie regerings se skouers. Talle Arabiese lande (veral Egipte) het 'n hoë geboortesyfer en 'n lae sterftesyfer. Dit het aanleiding gegee tot 'n demografiese krises. 'n Oorvloed van jongmense wil die arbeidsmark betree, maar almal kan nie geakkommodeer word nie. Jonger mense is ook meer geneig om te protesteer, wat tot die onstabiliteit bydra.


Alan Sidney Rickman (21 Februarie 1946 – 14 Januarie 2016) was ’n Britse akteur. Rickman was lid van die Royal Shakespeare Company in sowel moderne as klassieke teaterproduksies. Sy groot deurbraak was in die rol van Vicomte de Valmont in die toneelstuk Les Liaisons Dangereuses in 1985, waarvoor hy ’n Tony gewen het. Rickman het wyer bekendheid verwerf deur sy rolprentoptredes, soos as Hans Gruber in Die Hard en Severus Snape in die Harry Potter-rolprentreeks. Rickman se ander fliekrolle sluit dié as die sheriff van Nottingham in Robin Hood: Prince of Thieves, Jamie in Truly, Madly, Deeply, kol. Brandon in Ang Lee se 1995-film Sense and Sensibility, Harry in Love Actually, en P.L. O'Hara in An Awfully Big Adventure in. Meer onlangs was hy regter Turpin in die rolprentweergawe van Sweeney Todd: The Demon Barber of Fleet Street. In 1995 is ’n Golden Globe, Emmy en Filmakteursgilde-prys aan hom toegeken vir sy vertolking van die rol Rasputin in Rasputin: Dark Servant of Destiny. Rickman en sy vrou, Rima Horton, het mekaar ontmoet toe hulle nog tieners was.


Hierdie artikel handel oor die etniese groep. Vir die taal, sien Turkmeens. Die Turkmene (Turkmeense enkelvoud: Türkmen, Түркмен; meervoud: Türkmenler, Түркменлер, [tʏɾkmɛnˈlɛɾ]) vorm naas die Oesbeke en die Kasakke die derde grootste Turkse etniese groep in Sentraal-Asië. Hulle vorm die titulêre nasie van Turkmenistan, waar hulle sowat 85,6% van dié land se bevolking uitmaak, en praat Turkmeens, 'n Turkse taal, as moedertaal. Naas Turkmene leef nog klein minderhede soos Oesbeke (5,8%), Russe (5,1%) en Kasakke (0,4%) in Turkmenistan. Turkmeense minderhede leef in lande soos Iran (1,3 miljoen), Afghanistan (200 000), Oesbekistan (152 000) en Pakistan (110 000). Die Turkmene van Sentraal-Asië moenie verwar word nie met die Turkmene van die Midde-Ooste in Irak, Sirië en Turkye wat meer verwant aan Turke is en tydens die Ottomaanse tydperk daar gevestig het. (en) "Turkmenistan". Central Intelligence Agency (CIA). The World Factbook. Geargiveer vanaf die oorspronklike op 24 April 2020. Besoek op 18 Maart 2015.


Die Halfmaan-snellervis (Sufflamen chrysopterum) is 'n vis wat voorkom in die Indiese- en westelike Stille oseane en aan die ooskus van Afrika suidwaarts tot by die suide van KwaZulu-Natal. In Engels staan die vis bekend as die Halfmoon triggerfish. Die vis word tot 30 cm lank. Die vis is donkerbruin van kleur met 'n bloupers ken en maag. Daar is 'n vertikale, geel streep agter die oë en die geelbruin stertvin se rant is wit. Die vis kan sy kleur verander na geelbruin. Die onvolwasse visse is wit met 'n bruin rug. Die vis leef in tropiese strandmere en rotsriwwe in water wat 5 tot 30 m diep is. Hulle is alleenlopers, gebiedsgebonde en sku. Hulle vreet skaaldiere soos slakke en seekastaiings. Die spesie is volop. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies The Reef Guide: Fishes, corals, nudibranchs & other invertebrates: East & South Coasts of Southern Africa. Dennis King & Valda Fraser. Struik Nature. 2014 ISBN 978-1-77584-018-3 http://www.fishbase.org/summary/Sufflamen-chrysopterum.html


Kourou is 'n stad in die Franse oorsese département Frans-Guyana met 'n bevolking van sowat 25 000, sowat 40 kilometer noordwes van die hoofstad Cayenne aan die kus van die Atlantiese Oseaan. Die voormalige Franse strafkolonie Duiwelseiland lê naby Kourou. Kourou is 'n plaaslike toeristebestemming, maar staan veral bekend danksy die lanseersentrum Centre Spatial Guyanais van die Europese Ruimtevaartorganisasie (European Space Agency, ESA). Die sentrum, wat deur die maatskappy Arianespace beheer word, ontstaan in 1965 en word sedert die einde van die sestigerjare gebruik om Franse vuurpyle en satelliete te lanseer. Danksy die ligging naby die ewenaar, wat aan 'n vuurpyl 'n addisionele snelheid van 500 meter per sekonde verleen en die noukeurige posisionering van 'n satelliet vergemaklik, word die Centre Spatial Guyanais (CSG) as een van die beste lanseerterreine ter wêreld beskou. Die lanseerterrein beskik oor alle lanseergeriewe en 'n fabriek vir vuurpylbrandstowwe. Die eerste vuurpyl van die moderne Ariane-reeks word op 24 Desember 1979 gelanseer. Tans word vuurpyle van die tipe Ariane-5 gebruik. Die geriewe word volgens 'n Russies-Europese ooreenkoms aangepas vir Russiese Sojoes- en Italiaanse Vega-vuurpyle, wat vanaf 2006 vanuit die CSG gelanseer word.


Ulysses S. Grant, gebore as Hiram Ulysses Grant, (27 April 1822 – 23 Julie 1885) was die 18de President van die Verenigde State (1869–1877). Hy het homself onderskei as generaal tydens die Amerikaanse Burgeroorlog. Tydens sy ampstermyn het Colorado op 1 Augustus 1876 die 38ste deelstaat van die Verenigde State geword. Hierdie artikel is ’n saadjie. Voel vry om Wikipedia te help deur dit uit te brei.


Lord Byron Engelse digter Handtekening Gebore 22 Januarie 1788 in Londen, Engeland, Groot-Brittanje Oorlede 19 April 1824 in Missolonghi, Etolia-Akarnania Ottomaanse Ryk Literêre stroming Romantiek Bekende werke Don Juan Childe Harold's Pilgrimage Beppo Mazeppa The Corsair Lara, A Tale George Gordon Byron, 6de Baron Byron of Rochdale, later George Gordon Noel, 6de Baron Byron, algemeen bekend as Lord Byron (1788–1824), was 'n Engelse digter en 'n leidende figuur in die Romantiese beweging. Byron se bekendste werke sluit die kort gedigte She Walks in Beauty, When We Two Parted en So, we'll go no more a roving in, asook die verhalende gedigte Childe Harold's Pilgrimage en Don Juan. Hy word as een van die grootste en invloedrykste Britse digters beskou en steeds wyd gelees. Hy word ook onthou vir sy rits liefdesverhoudings en sy dood weens koors in Griekeland terwyl hy teen die Turke vir Griekse onafhanklikheid geveg het. Nadat hy Engeland vir goed verlaat het, het Lord Byron deur Europa gereis en aan die Griekse onafhanklikheidsoorlog teen die Ottomaanse Ryk deelgeneem waarvoor hy deur die Grieke as nasionale held vereer word.


Die terme organiese of biologiese landbou verwys na boerderypraktyke waarby graan, vrugte, vleis en ander agrariese produkte op die basis van natuurlike en volhoubare metodes en met gebruikmaking van kennis uit vakgebiede soos ekologie en omgewingsbewaring geproduseer word. Organiese boerderye gebruik slegs natuurlike dier- en plantprodukte as bemesting, terwyl chemikalieë soos sintetiese plaagdoders, kunsmis en sintetiese groeihormone net soos geentegnologie en voedselbestraling — in teenstelling met praktyke in die konvensionele landbou — glad nie toegelaat word nie. In sommige lande word bestuiwing van plante verbeter deur die konstruksie van insekhotelle om toepaslike insekte te lok. Verbruikers betaal gewoonlik 'n premie vir biologiese produkte. In 2007 het die totale organiese landbouoppervlakte in vergelyking met die vorige jaar met 1,5 miljoen hektaar toegeneem tot 32 miljoen hektaar wêreldwyd (waarvan 'n kwart in Europa). Die internasionale markvolume vir biologiese produkte het tot meer as 46 miljard VSA-$ toegeneem. Die grootste organiese landbouoppervlakte is in Australië (12 miljoen hektaar), Argentinië (2,8 miljoen hektaar) en Brasilië (1,8 miljoen hektaar) geleë. 'n Groot deel van die biologiese landbougrond in hierdie lande is weivelde.


Karel II (Engels: Charles II; 29 Mei 1630 – 6 Februarie 1685) was die koning van Engeland, Ierland en Skotland. Karel Stuart, die oudste oorlewende seun van Karel I van Engeland en Henrietta Maria van Frankryk, is op 29 Mei 1630 in Sint James-paleis in Londen gebore. Sy pa is op 30 Januarie 1649 in die Whitehall-paleis tereggestel tydens die Engelse Burgeroorlog. Engeland het ’n periode in die geskiedenis betree bekend as die Engelse Interregnum of die Gemenebes van Engeland. Die land was ’n de facto-republiek onder Oliver Cromwell. Skotland was toe ’n aparte koninkryk en die parlement het Karel II op 5 Februarie 1649 in Edinburg aangewys as koning van die Skotte. Hy is op 1 Januarie 1651 gekroon. Nadat hy op 3 September 1651 in die Slag van Worcester deur Cromwell verslaan is, het hy na die Europese vasteland gevlug. Hy het die volgende nege jaar in bannelingskap in Frankryk, die Republiek van die Sewe Verenigde Nederlande en die Spaanse Nederlande gewoon. Ondanks familiebande met Frankryk en Nederland deur Henrietta Maria en die Prinses van Oranje, het dié twee lande hulle by Cromwell geskaar.


Michael Parks is 'n Amerikaanse akteur en regisseur. Hy is bekend vir sy rolle in die rolprente Kill Bill: Vol. 2 (2004) en Tusk (2014), en in die televisiereeks Then Came Bronson (1969). 1965: Bus Riley's Back in Town 1965: Wild Seed 1966: The Bible: In the Beginning... 1966: The Idol 1967: The Happening 1973: Between Friends 1977: The Private Files of J. Edgar Hoover 1977: Sidewinder 1 1977: Love and the Midnight Auto Supply 1979: The Evictors 1980: ffolkes 1981: Hard Country 1986: Club Life 1986: Spiker 1986: French Quarter Undercover 1986: The Return of Josey Wales 1988: Arizona Heat 1991: The Hitman 1994: Death Wish V: The Face of Death 1997: Julian Po 1997: Niagara, Niagara 2004: Kill Bill: Vol. 2 2005: Miracle at Sage Creek 2006: In ascolto 2006: One Night with You 2007: The Dead One 2008: Noble Things 2008: Three Priests 2011: Red State 2011: Kill Bill: The Whole Bloody Affair 2014: Tusk 2016: Greater 2016: Blood Father 2017: The Queen of Hollywood Blvd The Gnashing Over the Edge The Summoning 1963: Channing 1969: Then Came Bronson 1973: The Wide World of Mystery 1990: Shades of LA 1967: Stranger on the Run 1968: A Hatful of Rain 1974: Can Ellen Be Saved? 1974: The Story of Pretty Boy Floyd 1975: Mystery at Malibu 1976: Perilous Voyage 1976: The Savage Bees 1978: Hunters of the Reef 1978: Night Cries 1978: Rainbow 1980: Reward 1981: Dial M for Murder 1985: Chase 1990: The China Lake Murders 1997: The Player 1994: Stranger by Night 1999: From Dusk Till Dawn 3: The Hangman's Daughter 2010: Smokin' Aces 2: Assassins' Ball - Confessions of an Assassin 2015: To No End: Twisted Knives Michael Parks in die Internet-rolprentdatabasis


Serge Gainsbourg, geboortenaam Lucien Ginsburg (Parys, 2 April 1928 - 2 Maart 1991) was 'n Franse digter, sanger, komponis, akteur, regisseur en skilder. 1958 - Du chant à la une! 1959 - N°2 1961 - L'Etonnant Serge Gainsbourg 1962 - N°4 1963 - Gainsbourg confidentiel 1964 - Gainsbourg percussions 1967 - Anna (klankbaan) 1968 - Bonnie and Clyde 1968 - Initials B B 1969 - Mister Freedom (klankbaan) 1970 - Cannabis (klankbaan) 1971 - Histoire die Melody Nelson 1973 - Vu die l'exterieur 1975 - Rock Around the Bunker 1976 - Je t'aime moi non plus (klankbaan) 1976 - L'Homme à tête de chou 1977 - Madame Claude (klankbaan) 1979 - Aux armes et caetera 1980 - Enregistrement public au théâtre Le Palace 1980 - Jou vous aime (klankbaan) 1981 - Mauvaises nouvelles des étoiles 1984 - Love on the beat 1986 - Gainsbourg Live 1986 - de Tenue die soirée (Putain die film !) (klankbaan) 1987 - You're Under Arrest 1989 - Le Zénith die Gainsbourg (lewendig) 1989 - De Gainsbourg à Gainsbarre (9cd-boks) Jane Birkin - Serge Gainsbourg (1969) (SG)


The tuin van Eden (Hebreeus: גַּן־עֵדֶן, gan-ʿḖḏen), ook die Paradys genoem, is die Bybelse "tuin van God" wat in Genesis en Esegiël beskryf word. Genesis 13:10 verwys na die "tuin van God", en die "bome van die godetuin Eden" word in Esegiël 31 genoem. Ook Sagaria en die Psalms verwys na bome en water, sonder om Eden spesifiek te noem. Die naam kom van die Akkadiese edinnu, van ’n Sumeriese woord edin, wat beteken "vlakte" of "steppe"; dit is naby verwant aan ’n Aramese stam wat "vrugbaar, met baie water" beteken. Nog ’n verklaring verbind die naam met ’n Hebreeuse woord vir "genot"; daarvolgens sou Genesis 2:8 se "tuin in Eden" vertaal kon word as "tuin van genot". Die Hebreeuse woord word as "genot" vertaal in Sara se gedagtes in Genesis 18:12. Nes die verhaal van die Sondvloed, die Skepping en die toring van Babel in Genesis, het die verhaal van Eden elemente van die antieke Mesopotamiese mite van ’n koning, as die eerste man, wat in ’n goddelike tuin geplaas word om die boom van die lewe te bewaak.


Vir die Vodacom- en Curriebekerspan, sien Blou Bulle. Die Bulls (weens borgskapredes bekend as die Vodacom Bulls) is ’n Suid-Afrikaanse rugbyspan wat sedert 1996 aan Superrugby deelneem. Die konsessie sluit Pretoria, die Limpopoprovinsie en die Oosrand in. In terme van Curriebekerspanne kom die Bullsspelers van die Blou Bulle en die Valke af. Hulle tuiswedstryde word op Loftus Versfeld in Pretoria gespeel en die kaptein in 2018 is Burger Odendaal. Voor die professionele Superrugbyliga het Noord-Transvaal (Blou Bulle) tussen 1993 en 1995 aan die Super 10 deelgeneem waarin spanne van Suid-Afrika, Australië en Nieu-Seeland en die nasionale spanne van Wes-Samoa en Tonga gespeel het. Die beste drie spanne van die vorige seisoen se Curriebeker het gekwalifiseer vir die Super 10. Noord-Transvaal het in die 1993 seisoen in poel B teen Transvaal, Nieu-Suid-Wallis, North Harbour en Waikato gespeel. Noord-Transvaal het derde geëindig in die rondomtalietoernooi. Hulle het nie aan die volgende twee seisoene deelgeneem nie. Na die professionalisering van rugby is die Super 10-toernooi hergestruktureer. Die Super 12 is op die been gebring en spanne van Australië, Nieu-Seeland en Suid-Afrika het daaraan deelneem.


Die Kanadese Arktiese Argipel (Engels: Canadian Arctic Archipelago; Frans: Archipel Arctique Canadien) is die noordelike eilandwêreld van Kanada. Dit is in die Arktiese Oseaan en wes van Groenland geleë. Die argipel het 'n oppervlakte van 1 424 500 km² en maak deel uit van die twee Kanadese gebiede Nunavut en die Noordwestelike gebiede. Dit word beskou as die wêreld se tweede grootste argipel ná die Maleise argipel en die grootste wat tot een enkele land behoort. In teenstelling met sy groot oppervlakte is dit min bevolk; net enkele eilande tel 'n aantal inwoners. Die eilande noord van die die Lancaster-sund en die Viscount-Melville-sund word as Koningin-Elizabeth-eilande saamgevat. Die Kanadese Arktiese Argipel grens in die weste aan die Beaufortsee, in die noordweste aan die Arktiese Oseaan, in die ooste aan Groenland, Baffinbaai en Davis-straat, asook in die suide aan die Hudsonbaai en die Kanadese vasteland. Van Kanada se grootste eilande behoort tot die Kanadese Arktiese Argipel. Vername Kanadese eilande buite die Kanadese Arktiese Argipel sluit in Anticosti, Haida Gwaii, Newfoundland, Vancouver-eiland en Kaap-Breton-eiland.


Sophie Turner (gebore 21 Februarie 1996) is 'n Engelse aktrise en vervaardiger. Sy is bekend vir haar rolle in die rolprente X-Men: Apocalypse (2016), Josie (2018), en X-Men: Dark Phoenix (2019), en in die televisiereeks Game of Thrones (2011). 2013: Another Me 2016: X-Men: Apocalypse 2016: Broken Soldier 2018: Josie 2018: Time Freak 2019: X-Men: Dark Phoenix 2019: Heavy Girl Who Fell From the Sky 2011: Game of Thrones 2015: Juego de Tronos: Especial Reino Español 2012: Game of Thrones: Season 2 - How to Be an Extra 2014: Bastille: Oblivion 2017: Game of Thrones Conquest & Rebellion: An Animated History of the Seven Kingdoms "'Game of Thrones' neem voortou by Emmy-nominasies". Maroela Media. 17 Julie 2019. Geargiveer vanaf die oorspronklike op 15 September 2019. Besoek op 17 Julie 2019. Sophie Turner in die Internet-rolprentdatabasis Sophie Turner op Twitter Sophie Turner op Facebook Sophie Turner op Instagram